Odiyifo Elia Maa Onyankopɔn Kyekyee Ne Werɛ | Gyidi a Edi Mũ\nƆmaa Ne Nyankopɔn Kyekyee Ne Werɛ\n1, 2. Nsɛm akɛse bɛn na esisii wɔ da no mu a na Elia nhuu bi da wɔ n’asete- na mu?\nBERE a esum reba no, Elia tuu mmirika faa osu a na ɛretɔ no mu. Ná ɔkwan a ɔretwa akɔ Yesreel no ware, na na wabɔ akwakoraa nso. Ne nyinaa akyi no, otuu mmirika a wammrɛ, efisɛ na “Yehowa nsa” wɔ no so. Ɛda adi sɛ, na onnyaa ahoɔden a ɔde retu mmirika saa no bi da. Ɛnkyɛe koraa na na ɔde mmirika asian mpɔnkɔ a wɔretwe teaseɛnam a Ɔhene Ahab te mu no ho!—Monkenkan 1 Ahene 18:46.\n2 Afei de, na ɔkwan no mu ada hɔ ama no. Wo de, fa w’adwene bu sɛ Elia retu mmirika na ɔresiam nsu a ɛresen fa n’anim, na bere koro no ara ɔredwinnwen nsɛm akɛse a esisii wɔ da no mu a na onhuu bi da wɔ n’asetena mu no ho hwɛ. Akyinnye biara nni ho sɛ, na eyi yɛ nkonimdi kɛse ma Elia Nyankopɔn, Yehowa, ne nokware som. Ná Elia ne Bepɔw Karmel a atifi afifide nyinaa ahyew no ntam atwe koraa, na esiane osu a na ɛretɔ, mframa a ɛrefa, ne aprannaa a ɛrebobom no nti, na ɔhwɛ n’akyi a onhu bepɔw no bio. Saa bepɔw no so na Yehowa nam Elia so yɛɛ anwonwade kɛse maa Baal som anim guu ase. Ɛbɛdaa adi sɛ Baal adiyifo pii no yɛ atorofo ma enti na ɛfata sɛ wokunkum wɔn. Afei Elia bɔɔ Yehowa mpae sɛ ɔmma ɔpɛ a na asi asase no so mfe abiɛsa ne fã no mmra awiei. Na osu tɔe!—1 Ahe. 18:18-45.\n3, 4. (a) Bere a na Elia rekɔ Yesreel no, ɛbɛyɛ sɛ dɛn na ɛmaa n’anidaso yɛɛ kɛse? (b) Nsɛmmisa bɛn na yebesusuw ho?\n3 Bere a na Elia nam osu a ɛretɔ no mu retwa kwan bɛyɛ kilomita 30 akɔ Yesreel no, ɛbɛyɛ sɛ na wanya anidaso kɛse. Ɛbɛyɛ sɛ obenyaa anidaso sɛ ɛrenkyɛ na nneɛma asesa. Ná ɛsɛ sɛ Ahab sakra! Ɛbɛyɛ sɛ n’adwene yɛɛ no sɛ, nsɛm a na asisi wɔ Ahab anim no bɛma wagyae Baal som; wama Yesebel a ɔyɛ ɔhemmaa no agyae nea ɔreyɛ no; na wama wagyae Yehowa asomfo a ɔretaa wɔn no nso.\n“Elia . . . tuu mmirika kosian Ahab ho koduu Yesreel”\n4 Sɛ ɛte sɛ nea nneɛma rekɔ yiye ma yɛn a, ɛnyɛ den koraa sɛ yebenya adwene sɛ nneɛma bɛyɛ yiye. Ebia yɛn adwene bɛyɛ yɛn sɛ nneɛma bɛkɔ so prɔmprɔm, na ebi mpo a yɛasusuw sɛ yɛn haw nyinaa aba awiei. Sɛ Elia nyaa adwene a ɛte saa a, ɛnyɛ nwonwa, efisɛ na ɔyɛ “onipa a ɔwɔ nkate te sɛ yɛn ara.” (Yak. 5:17) Nanso, nokwasɛm ne sɛ, na Elia bɛkɔ so ahyia ɔhaw ahorow pii. Nokwarem no, na ɛrenkyɛ koraa na ehu kɛse aka Elia ma n’abam abu kɛse, na ne yam a na anka wawu. Dɛn na esii, na dɛn na Yehowa yɛe de boaa ne diyifo no maa ne gyidi mu kɔɔ so yɛɛ den na ɔsan nyaa akokoduru? Momma yɛnhwɛ.\nNsɛm Bi a Wɔnhwɛ Kwan Sisii\n5. So nsɛm a esisii wɔ Bepɔw Karmel so no maa Ahab behui sɛ ɛsɛ sɛ onya obu kɛse ma Yehowa, na yɛyɛ dɛn hu?\n5 Bere a Ahab duu n’ahemfie wɔ Yesreel no, so ɔyɛɛ biribi a na ɛkyerɛ sɛ wasakra? Yɛkenkan sɛ: “Ahab kaa nea Elia ayɛ nyinaa ne sɛnea ɔde nkrante akunkum adiyifo no nyinaa kyerɛɛ Yesebel.” (1 Ahe. 19:1) Hyɛ no nsow sɛ, bere a Ahab reka nea esisii wɔ ɛda no mu ho asɛm no, wammɔ Elia Nyankopɔn, Yehowa, din. Esiane sɛ na Ahab kura nnipa adwene wɔ nneɛma ho nti, n’adwene nyinaa yɛɛ no sɛ anwonwade a esisii no fi onipa. Ɔkae sɛ: “Nea Elia ayɛ.” Ɛda adi sɛ na Ahab nhui sɛ ɛsɛ sɛ onya obu ma Yehowa Nyankopɔn. Na dɛn na ne yere Yesebel a ɔyɛ ɔweredifo no yɛe?\n6. Nkra bɛn na Yesebel de kɔmaa Elia, na na ɛkyerɛ dɛn?\n6 Yesebel bo fuwii paa! Esiane sɛ na ne bo afuw paa nti, ɔsoma ma wɔde asɛm yi kɔmaa Elia sɛ: “Sɛ ebedu ɔkyena sesɛɛ na memmaa wo kra nyɛɛ sɛ wɔn mu biako kra a, anyame no ntua me ka na wɔmfa bi nka ho!” (1 Ahe. 19:2) Ná ka a Yesebel kae sɛ obekum Elia no nyɛ anosɛm kɛkɛ. Nea na ɔreka ara ne sɛ, sɛ ade bɛkye na ontumi mmaa wonkum Elia mfa ntuaa no ka wɔ nea na wayɛ atia Baal adiyifo no ho a, ɛnde ɔde n’ankasa nkwa betwa so. Wo de, hwɛ sɛ Elia ada wɔ ɔdan ketewa bi mu wɔ Yesreel, na ɔhemmaa no somafo akonyan no saa anadwo a na osuframa bi rebɔ no, na ɔde nkra a etu koma saa rema no. Asɛm no kaa Elia dɛn?\nAbasamtu ne Ehu Hyɛɛ no So\n7. Kum a Yesebel kae sɛ obekum Elia no kaa no dɛn, na dɛn na ɔyɛe?\n7 Sɛ na Elia adwene yɛ no sɛ Baal som a otuu so sa no aba awiei a, ɛnde anidaso a onyae saa bere no nyinaa yɛɛ kwa. Nea na asi no ampusuw Yesebel koraa. Ná Yesebel ama wɔakunkum adiyifo foforo pii dedaw, na afei de, na ɛte sɛ Elia na na adu no so. Kum a Yesebel kae sɛ obekum Elia no kaa no dɛn? Bible ka sɛ: “Ehu kaa no.” So Elia fii ase de n’adwene twaa sɛnea na Yesebel bekum no yayaayaw no ho mfonini? Sɛ odwinnwen ho saa a, ɛnde na ɛnyɛ nwonwa sɛ ehu kaa no. Sɛnea ɛte biara no, Elia “guan de peree ne kra,” kyerɛ sɛ, oguan de peree ne nkwa.—1 Ahe. 18:4; 19:3.\nSɛ yɛpɛ sɛ yɛkɔ so nya akokoduru a, ɛnsɛ sɛ yɛde yɛn adwene si nneɛma a ɛbɛma ehu aka yɛn so\n8. (a) Ɔkwan bɛn so na na ɔhaw a Petro wɔ no te sɛ Elia de no? (b) Dɛn na yebetumi asua afi Elia ne Petro asɛm no mu?\n8 Ɛnyɛ Elia nkutoo ne ɔbarima a ɔwɔ gyidi a ɔmaa ehu kaa no. Mfe pii akyi no, ɔsomafo Petro nso maa ehu kaa no saa ara. Sɛ nhwɛso no, bere a Yesu maa Petro bɛkaa no ho ma wɔnantew nsu so no, ɔsomafo no fii ase ‘huu sɛnea mframa no rebɔ no.’ Afei ehu kaa no na ofii ase sɛ ɔremem. (Monkenkan Mateo 14:30.) Enti Elia ne Petro asɛm yi ma yenya asuade titiriw bi. Sɛ yɛpɛ sɛ yɛkɔ so nya akokoduru a, ɛnsɛ sɛ yɛde yɛn adwene si nneɛma a ɛbɛma ehu aka yɛn so. Ɛsɛ sɛ yɛkɔ so de yɛn adwene si Onii a ɔma yenya anidaso ne akokoduru no so.\n“Afei De, Mabrɛ!”\n9. Ka ɔkwan a Elia twae ne sɛnea ɛbɛyɛ sɛ na ɔte nka bere a na ɔreguan no ho asɛm.\n9 Ehu kaa Elia ma ɔde n’ani kyerɛɛ anafo fam atɔe twaa kwan bɛyɛ kilomita 150 kɔɔ Beer-Seba, kurow a ɛbɛn Yuda anafo fam hye so no. Oduu kurow no mu no, ogyaw n’abofra no wɔ hɔ, na ɔno nkutoo kɔɔ sare no so. Kyerɛwnsɛm no ka sɛ ‘otwaa da koro kwan.’ Enti yetumi hu sɛ ofii n’akwantu no ase anɔpa, na ɛda adi sɛ wamfa aduan anaa nneɛma foforo biara. Wo de, hwɛ sɛ n’abam abu, na ehu nti ɔde animia nam awia kataban so wɔ wuram kwan a ɛso yɛ mmonkyimmɔnka no so. Bere a owia no de nkakrankakra rekɔtɔ na ade resa no, afei de na Elia ayɛ mmerɛw. Esiane sɛ na wabrɛ nti, ɔtenaa sisia dua bi ase. Wɔ saa akwayow no so no, na ɛno nkutoo ne ade a ɛbɛn no a obenya onwini wɔ ase.—1 Ahe. 19:4.\n10, 11. (a) Dɛn na mpae a Elia bɔɔ Yehowa no ma yehu? (b) Fa kyerɛw nsɛm a wɔatwe adwene asi so no mu nsɛm kyerɛkyerɛ sɛnea Onyankopɔn asomfo binom abam bui mu.\n10 Elia bɔɔ mpae wɔ ahoyeraw mu. Ɔsrɛe sɛ onwu. Ɔkae sɛ: “Minye mensen m’agyanom.” Saa bere no, na onim sɛ n’agyanom adan dɔte ne nnompe wɔ wɔn adamoa mu, na wɔrentumi nyɛ adepa biara mma ateasefo. (Ɔsɛnk. 9:10) Elia tee nka sɛ mfaso biara nni no so. Enti ɛnyɛ nwonwa sɛ ɔkae sɛ: “Afei de, mabrɛ!” Ná onhu nea enti a ɛsɛ sɛ ɔkɔ so tena nkwa mu.\n11 Sɛ yehu sɛ Onyankopɔn nipa bi abam abu ma ɔyɛ ne ho hwee a ɛnyɛ yiye a, so ɛsɛ sɛ ɛyɛ yɛn nwonwa? Dabi. Wɔaka mmarima ne mmea anokwafo bi ho asɛm wɔ Bible mu sɛ wɔn werɛ howee araa ma wonyae a na anka wɔawu. Wɔn mu bi ne Rebeka, Yakob, Mose, ne Hiob.—Gen. 25:22; 37:35; Num. 11:13-15; Hiob 14:13.\n12. Sɛ ɛba sɛ w’abam bu a, dɛn na ɛsɛ sɛ woyɛ de suasua Elia?\n12 Ɛnnɛ, yɛte “mmere a emu yɛ den” mu, enti ɛnyɛ nwonwa sɛ ɛtɔ mmere bi a nnipa pii a Onyankopɔn asomfo anokwafo mpo ka ho abam bu. (2 Tim. 3:1) Sɛ ɛba sɛ w’abam bu saa a, suasua nea Elia yɛe no: Bɔ mpae na ka wo komam asɛm kyerɛ Onyankopɔn. Nea ɛte ne sɛ, Yehowa yɛ “awerɛkyekye nyinaa Nyankopɔn.” (Monkenkan 2 Korintofo 1:3, 4.) So ɔkyekyee Elia werɛ?\nYehowa Boaa Ne Diyifo No\n13, 14. (a) Dɛn na Yehowa nam ɔbɔfo bi so yɛe a ɛkyerɛ sɛ odwen ne diyifo a na n’abam abu no ho? (b) Dɛn nti na ɛyɛ awerɛkyekye sɛ Yehowa nim yɛn mu biara yiye, na mpo onim nea yebetumi ayɛ?\n13 Wususuw sɛ bere a Yehowa wɔ soro na ɔhwɛɛ asase so na ohui sɛ ne diyifo a ɔdɔ no no da saa dua no ase wɔ sare no so resrɛ sɛ owu mmɛfa no no, ɔtee nka dɛn? Ɛnsɛ sɛ yɛbɔ yɛn srɛ mu ka biribi. Bere a Elia dae no, Yehowa somaa ɔbɔfo bi baa ne nkyɛn. Ɔbɔfo no de ne nsa kaa no bɔkɔɔ, na ɔkae sɛ: “Sɔre didi.” Elia sɔre didii, efisɛ na ɔbɔfo no asiesie aduan kakra—paanoo a ɛyɛ hyew ne nsu—abrɛ no. So ɔdaa ɔbɔfo no ase mpo? Nea Kyerɛwnsɛm no ka ara ne sɛ odiyifo no didi nomee, na ɔsan kɔdae. So n’abam na na abu araa ma enti wantumi ankasa? Sɛnea ɛte biara no, ɔbɔfo no san nyanee no ne mprenu so, ebia ahemadakye. Saa bere yi nso, ɔka kyerɛɛ Elia sɛ “Sɔre didi,” na ɔde asɛm a ɛho hia yi kaa ho sɛ, “akwantu no boro w’ahoɔden so.”—1 Ahe. 19:5-7.\n14 Esiane nhumu a na Onyankopɔn ama ɔbɔfo no anya nti, na onim baabi a Elia rekɔ. Ná onim nso sɛ, ɔkwan no boro Elia so sɛ ɔde n’ankasa ahoɔden betwa. Hwɛ sɛnea ɛyɛ awerɛkyekye sɛ yɛsom Onyankopɔn a onim yɛn botae ne nea yebetumi ayɛ sen sɛnea yɛn ankasa yenim mpo! (Monkenkan Dwom 103:13, 14.) Ɔkwan bɛn so na saa aduan no boaa Elia?\n15, 16. (a) Dɛn na aduan a Yehowa de maa Elia no ma otumi yɛe? (b) Dɛn nti na ɛsɛ sɛ Yehowa asomfo a wɔwɔ hɔ nnɛ kyerɛ ɔkwan a ɔfa so boa wɔn no ho anisɔ?\n15 Yɛkenkan sɛ: “Ɔsɔre didi nomee, na ɔde ahoɔden a onya fii aduan no mu twaa kwan adaduanan, awia ne anadwo; ɔkɔe ara koduu nokware Nyankopɔn bepɔw, Horeb so.” (1 Ahe. 19:8) Sɛnea Mose a ɔtenaa ase mfe 600 ansa na Elia reba ne Yesu a ɔno nso tenaa ase bɛyɛ mfe 1,000 wɔ Elia akyi no annidi awia ne anadwo nnafua 40 no, saa ara na Elia nso yɛe. (Ex. 34:28; Luka 4:1, 2) Saa aduan biako no anyi Elia haw nyinaa amfi hɔ, nanso ɛboaa no anwonwakwan so. Hwɛ sɛ akwakoraa yi abrɛ na ɛyɛ den ma no mpo sɛ obetu ne nan wɔ sare a ɔkwantempɔn anaa anammɔnkwan biara nna so no so, na ɔnam awia ne anadwo saa ara nnafua 40!\n16 Ɛnnɛ nso, Yehowa boa n’asomfo saa ara; ɛnyɛ honam fam aduan na ɔde ma wɔn anwonwakwan so, nanso nea ɔde ma wɔn no kyɛn saa koraa. Ɔma n’asomfo honhom fam aduan. (Mat. 4:4) Onyankopɔn ho ade a yesua fi n’Asɛm ne nhoma ahorow a wɔayɛ a egyina Bible so mu no boa yɛn ma yɛkɔ so som no. Sɛ yesua Onyankopɔn ho asɛm saa a, ɛrenyi yɛn haw nyinaa mfi hɔ de, nanso ebetumi aboa yɛn ma yɛagyina nea anka yɛrentumi nyɛ ho hwee no ano. Ɛbɛsan nso aboa yɛn ma yɛanya “daa nkwa.”—Yoh. 17:3.\n17. Ɛhe na Elia kɔe, na dɛn nti na na ɛhɔ yɛ beae titiriw?\n17 Elia twaa kwan bɛyɛ kilomita 320 kosii sɛ oduu Bepɔw Horeb so. Ná bepɔw no so yɛ beae titiriw paa efisɛ ɛhɔ na bere bi a atwam no Yehowa Nyankopɔn nam ɔbɔfo bi so yii ne ho adi kyerɛɛ Mose wɔ nkyɛkyerɛ bi a na ɛredɛw mu, na ɛhɔ ara nso na akyiri yi, Yehowa ne Israelfo yɛɛ Mmara apam no. Bere a Elia duu hɔ no, onyaa ɔbodan bi mu kɔdae.\nSɛnea Yehowa Kyekyee Ne Diyifo no Werɛ na Ɔhyɛɛ no Den\n18, 19. (a) Asɛm bɛn na Yehowa bɔfo no bisaa Elia, na mmuae bɛn na ɔde maa no? (b) Nneɛma abiɛsa bɛn na Elia kyerɛe sɛ ɛmaa n’abam bui?\n18 Bere a Elia duu Horeb no, ɛda adi sɛ Yehowa nam ɔbɔfo bi so de ‘n’asɛm’ maa no. Asɛm tiawa a obisaa no ne sɛ: “Elia, dɛn na woreyɛ wɔ ha?” Ɛbɛyɛ sɛ obisaa no bɔkɔɔ, efisɛ Elia faa no sɛ ɛyɛ hokwan na ɔde ama no sɛ ɔnka nea ɛwɔ ne komam nyinaa. Na ɔkaa nea ɛwɔ ne komam ankasa! Ɔkae sɛ: “Ninkunu na matwe ama asafo Nyankopɔn Yehowa, efisɛ Israelfo agyaw w’apam, w’afɔremuka nso, wɔadwiriw agu, wɔde nkrante akunkum w’adiyifo, na me nko na maka; na wɔrehwehwɛ me kra ayi afi hɔ.” (1 Ahe. 19:9, 10) Anyɛ yiye koraa no, asɛm a Elia kae no ma yehu nneɛma abiɛsa a na ama n’abam abu no.\n19 Nea edi kan, na Elia te nka sɛ wabrɛ agu. Ɛmfa ho mfe pii a na Elia de ‘atwe ninkunu’ wɔ Yehowa som ho, na ɔde Onyankopɔn din kronkron ne ne som adi kan wɔ biribiara mu no, ohui sɛ sɛe ara na tebea no resɛe. Ná nkurɔfo no da so ara yɛ nnipa a wonni gyidi ne atuatewfo, na trɛw ara na na atoro som nso mu retrɛw. Nea ɛto so abien, na Elia te nka sɛ aka ɔno nkutoo. Ɔkae sɛ: “Me nko na maka,” te sɛ nea ɔno nko ara ne onipa a ɔwɔ ɔman no mu a na ɔda so ara resom Yehowa. Nea ɛto so abiɛsa, na ehu aka Elia. Ná wɔakunkum ne mfɛfo adiyifo no pii dedaw, na na ogye di sɛ ɔno na adu no so. Ɛbɛyɛ sɛ na ɛyɛ den ma Elia sɛ obegye atom sɛ saa na ɔte nka, nanso ɔkaa nea ɛhaw no no kyerɛɛ Onyankopɔn a wamma ahantan ne fɛre ansiw no kwan. Ɔnam ne komam asɛm a ɔka kyerɛɛ Onyankopɔn wɔ mpaebɔ mu no so yɛɛ nhwɛso pa maa Yehowa asomfo anokwafo nyinaa.—Dw. 62:8.\n20, 21. (a) Ka nea Elia hui bere a na ogyina ɔbodan no ano wɔ Bepɔw Horeb so no ho asɛm. (b) Dɛn na sɛnea Yehowa daa ne tumi adi no maa Elia hui?\n20 Dɛn na Yehowa yɛe de boaa Elia wɔ ehu a na aka no ne nneɛma a na ɛhaw no no ho? Ɔbɔfo no ka kyerɛɛ Elia sɛ ommegyina ɔbodan no ano. Ɔyɛɛ saa a na onnim nea na ɛrebobɔ ba. Mframa kɛse bi bɔe! Ɛbɛyɛ sɛ ɛyɛɛ dede paa, efisɛ na ano yɛ den araa ma ɛpaapaee mmepɔw ne abotan mu. Wo de, twa Elia ho mfonini sɛ ɔde ne nsa asiw n’anim na bere koro no ara okura aboa nhwi atade yuu a emu yɛ duru no mu na mframa rebɔ kyekyere ne ho no hwɛ. Afei na ɛsɛ sɛ ɔbɔ mmɔden sɛ obegyina ne nan so yiye efisɛ na asase a ogyina so no rewosow biribiri—asasewosow sii ɔmantam no mu! N’ani so antetew no koraa na ogya kɛse bi bɔ faa hɔ ma ɔsan kɔhyɛɛ ɔbodan no mu sɛnea ɛbɛyɛ a ɔhyew a ano yɛ den no renka no.—1 Ahe. 19:11, 12.\nYehowa de ne tumi kɛse no kyekyee Elia werɛ, na ɔhyɛɛ no den\n21 Kyerɛwnsɛm no ka sɛ na Yehowa nni mframa a ɛbɔe, asase a ɛwosowee, anaa ogya a ɛbɔ faa hɔ no mu biara mu. Ná Elia nim sɛ Yehowa nyɛ atoro nyame bi te sɛ Baal a na n’asomfo a wadaadaa wɔn no kamfo no sɛ “ɔte omununkum so,” anaasɛ ɔma osu tɔ no. Yehowa ne Onii a tumi a ɛwɔ amansan yi mu nyinaa fi no, na ɔsan nso wɔ tumi koraa sen biribiara a wabɔ. Ɔsoro mpo ntumi nkora no! (1 Ahe. 8:27) Ɔkwan bɛn so na eyinom nyinaa boaa Elia? Kae sɛ, na ehu aka no. Enti sɛ na Onyankopɔn a ɔne Yehowa, Onyankopɔn a ɔyɛ tumi nyinaa Wura no wɔ Elia afã a, ɛnde dɛn na na Ahab ne Yesebel betumi de ayɛ no?—Monkenkan Dwom 118:6.\n22. (a) Ɔkwan bɛn so na ‘ɛnne bi a ɛwɔ fam a ɛkasa kyerɛɛ Elia bɔkɔɔ’ no ma ɔsan nyaa awerɛhyem sɛ ɔsom bo? (b) Ɛbɛyɛ sɛ hena na saa ‘ɛnne a ɛwɔ fam a ɛkasae bɔkɔɔ’ no fi no? (Hwɛ ase hɔ asɛm no.)\n22 Bere a ogya no twaam no, ɛhɔ yɛɛ dinn, na Elia tee sɛ ‘ɛnne bi a ɛwɔ fam rekasa bɔkɔɔ.’ Ɛmaa Elia san kasae bio, na ɔkaa nneɛma a ɛhaw no no ne mprenu so. * Ɛbɛyɛ sɛ saa asɛm a ɔkae no maa ne koma tɔɔ ne yam kɛse. Nanso, akyinnye biara nni ho sɛ, asɛm a edi hɔ a saa ‘ɛnne a ɛwɔ fam a ɛkasa kyerɛɛ Elia bɔkɔɔ’ no kae no kyekyee ne werɛ paa. Yehowa san maa Elia awerɛhyem sɛ ɔyɛ ne somfo a ɔsom bo paa. Ɔkwan bɛn so? Onyankopɔn maa Elia huu ɔko a na ɔde reba Baal som so wɔ Israel no ho nsɛm pii. Ɛda adi sɛ, na Elia mmrɛ ngui, efisɛ na Onyankopɔn rebɛyɛ biribi atia Baal som. Bio nso, na Elia bedi akoten wɔ saa ɔko no mu efisɛ Yehowa de akwankyerɛ pɔtee bi maa no sɛ ɔnsan nsim nkɔyɛ ho adwuma.—1 Ahe. 19:12-17.\n23. Bere a Elia tee nka sɛ aka ne nkutoo no, nneɛma abien bɛn na Yehowa yɛe de boaa no?\n23 Na sɛnea na Elia te nka sɛ aka ne nkutoo no nso ɛ? Yehowa yɛɛ nneɛma abien de boaa no. Nea edi kan, ɔka kyerɛɛ Elia sɛ ɔnsra Elisa sɛ odiyifo a obesi n’ananmu daakye. Ná aberante yi bɛka Elia ho na wayɛ ne boafo mfe pii. Hwɛ awerɛkyekye ara a na eyi bɛma wanya! Nea ɛto so abien, Yehowa kaa anigyesɛm a edi so yi kyerɛɛ no sɛ: “Mama nnipa mpemnson aka Israel a wommuu nkotodwe nkotow Baal, na wɔmfew n’ano.” (1 Ahe. 19:18) Sɛɛ na ɛnkaa Elia nkutoo. Ɛbɛyɛ sɛ n’ani gyei sɛ ɔtee sɛ saa anokwafo mpempem pii no nnya nsomee Baal. Ná saa nkurɔfo no pɛ sɛ Elia kɔ so de nokwaredi yɛ ne som adwuma no de yɛ nhwɛso ma wɔn a na wɔagyina pintinn redi nokware ma Yehowa wɔ saa mmere bɔne no mu no. Ɛbɛyɛ sɛ bere a Elia Nyankopɔn, Yehowa, nam ne bɔfo no so de ‘ɛnne a ɛwɔ fam kasae bɔkɔɔ’ kyerɛɛ no no, ɛhyɛɛ no nkuran paa.\nWɔ ɔkwan bi so no, sɛ yɛma Bible kyerɛ yɛn kwan a, ebetumi ayɛ te sɛ ‘ɛnne bi a ɛwɔ fam a ɛkasa bɔkɔɔ’ kyerɛ yɛn nnɛ\n24, 25. (a) Ɔkwan bɛn so na yebetumi atie Yehowa ‘nne a ɛwɔ fam a ɛkasa bɔkɔɔ’ no nnɛ? (b) Yɛyɛ dɛn tumi hu sɛ Elia gyee awerɛkyekyesɛm a Yehowa de maa no no toom?\n24 Sɛ yehu nneɛma akɛse a ɛyɛ nwonwa wɔ abɔde mu no a, ebia yɛn ho bedwiriw yɛn paa te sɛ Elia. Nneɛma a Ɔbɔadeɛ no ayɛ no ma yehu ne tumi pefee. (Rom. 1:20) Yehowa ani da so gye ho sɛ ɔde ne tumi a enni ano no bɛboa n’asomfo anokwafo. (2 Be. 16:9) Nanso, nea Onyankopɔn nam so kasa kyerɛ yɛn paa ne n’Asɛm Bible no. (Monkenkan Yesaia 30:21.) Wɔ ɔkwan bi so no, sɛ yɛma Bible kyerɛ yɛn kwan a, ebetumi ayɛ te sɛ ‘ɛnne bi a ɛwɔ fam a ɛkasa bɔkɔɔ’ kyerɛ yɛn nnɛ. Yehowa nam emu nsɛm a ɛka koma no so teɛ yɛn so, hyɛ yɛn nkuran, na ɔma yɛn awerɛhyem sɛ ɔdɔ yɛn.\n25 So Elia gyee awerɛkyekyesɛm a Yehowa de maa no wɔ Bepɔw Horeb so no toom? Akyinnye biara nni ho sɛ, ɔyɛɛ saa! Ankyɛ koraa na ɔsan gyinaa ne nan so bio sɛ odiyifo nokwafo a ɔde akokoduru kasa tia atoro som. Sɛ yɛn nso yetie Onyankopɔn asɛm a wɔde ne honhom kyerɛwee, “Kyerɛwnsɛm no mu awerɛkyekye” no a, yebetumi asuasua Elia gyidi no.—Rom. 15:4.\n^ nky. 22 Ɛbɛyɛ sɛ honhom abɔde a wɔde “Yehowa asɛm” a ɛwɔ 1 Ahene 19:9 no somaa no no ara na saa ‘ɛnne a ɛwɔ fam a ɛkasae bɔkɔɔ’ no fi no. Wɔka honhom abɔde yi ho asɛm tiawa wɔ 1 Ahene 19:15 sɛ, ɛyɛ “Yehowa.” Ebia yɛbɛkae ɔbɔfo a Yehowa ma odii Israelfo no anim wɔ sare no so ne nea Onyankopɔn kaa no ho asɛm sɛ: “Me din da no so” no. (Ex. 23:21) Nokwarem no, yɛrentumi nsi no pi nka sɛ ɔbɔfo yi yɛ Yesu, nanso ɛsɛ sɛ yɛhyɛ no nsow sɛ ansa na Yesu reba asase so no na ɔno ne “Asɛm no,” Ɔkasamafo titiriw ma Yehowa asomfo no.—Yoh. 1:1.\nNsɛm a esisii bɛn na ɛmaa Elia abam bui?\nTebea ahorow bɛn na ɛmaa Elia abam bui?\nNneɛma bɛn na Yehowa yɛe de kyekyee Elia werɛ?\nSɛ ɛba sɛ w’abam bu a, dɛn na wobɛyɛ de asuasua Elia?\nElia Maa Ne Nyankopɔn Kyekyee Ne Werɛ


KENKAN WƆ Albanian Arabic Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Myanmar Norwegian Papiamento (Curaçao) Polish Portuguese Rarotongan Romanian Samoan Sepedi Shona Silozi Slovak Slovenian Spanish Swahili Swedish Tagalog Thai Tsonga Tswana Turkish Twi Ukrainian Urdu Vietnamese Zulu\nSƐ WOHWƐ sɛnea asorɔkye bɔ kɔ soro no a, ɛyɛ fɛ, nanso wɔ hyɛn mu adwumayɛfo fam de ɛkyerɛ asiane. Saa nsu a ɛreyiri no betumi ama wɔahwere wɔn nkwa.\nSaa ara na Onyankopɔn asomfo nso betumi ahyia nhyɛso ahorow a ebetumi abunkam wɔn so. Ebia woahu sɛ ɔtaa ne sɔhwɛ ahorow ba Kristofo so ntoatoaso na ɛhyɛ wɔn so. Akyinnye biara nni ho sɛ esiane sɛ wompɛ sɛ wugu asu wɔ honhom fam nti, wopɛ sɛ woko tia denneennen. (1 Timoteo 1:19) Adwempa a wubenya no betumi aboa wo ma woako atia. Dɛn ne adwempa, na ɔkwan bɛn so na wonya?\nHebri asɛmfua mezim·mahʹ, a wɔkyerɛɛ ase “adwempa” no fi asɛmfua a ɛkyerɛ sɛ “wɔfa biribi ho adwene anaasɛ wɔbɔ pɔw” mu. (Mmebusɛm 1:4) Ne saa nti, Bible nkyerɛase bi kyerɛ mezim·mahʹ ase sɛ “anidahɔ” anaa “nhumu.” Bible ho animdefo Jamieson Fausset ne Brown kyerɛkyerɛ mezim·mahʹ mu sɛ “ahwɛyiye a wɔyɛ de kwati bɔne de hwehwɛ papa.” Eyi kyerɛ sɛ yebesusuw nea ebefi yɛn nneyɛe mu aba daakye ne mprempren yi ara no ho. Sɛ yɛwɔ adwempa a, yebesusuw nneɛma ho yiye ansa na yɛayɛ, titiriw bere a ɛsɛ sɛ yesi gyinae atitiriw bi no.\nSɛ obi a ɔwɔ adwempa si daakye anaasɛ tebea bi a ɔwom mprempren ho gyinae a, odi kan susuw ɔhaw anaa asiane a ebetumi afi mu aba no ho. Sɛ onya hu asiane horow a ebetumi afi mu aba no a, ɔhwɛ ɔkwan a ɔbɛfa so akwati, bere a osusuw nkɛntɛnso a ebetumi anya wɔ beae a ɔte ne nnipa a ɔne wɔn te so ho no. Ɔnam saayɛ so betumi asusuw sɛnea obetumi ayɛ ade ma mfaso afi mu aba, anaa mpo Onyankopɔn ahyira so ho. Ma yensusuw nhwɛso ahorow bi a mfaso wɔ so a ɛkyerɛkyerɛ adeyɛ yi mu ho nhwɛ.\nKwati Nna mu Ɔbrasɛe Ho Afiri\nSɛ mframa pia asorɔkye a ano yɛ den ma ɛbɛbɔ ahyɛmma bi anim a, wɔka tebea no ho asɛm sɛ asorɔkye a ɛbɔ fi anim ba. Sɛ hyɛn mu adwumayɛfo ammɔ mmɔden anhyia asorɔkye no a, ebetumi abutuw wɔn hyɛn no.\nYehyia tebea a ɛte saa ara, bere a yɛwɔ wiase a nna mu ɔbrasɛe ahyɛ mu ma mu no. Da biara, yehyia adwene ne nsusuwii ahorow. Yɛrentumi mmu yɛn ani ngu nkɛntɛnso a ebetumi anya wɔ nna ho akɔnnɔ a yɛtaa nya so no so. Ɛsɛ sɛ yɛde adwempa ko tia saa sɔhwɛ no denneennen, sen sɛ yɛde yɛn ho bɛkɔ akɔhyɛ tebea horow a ɛyɛ hu mu.\nSɛ nhwɛso no, Kristofo mmarima taa ne wɔn a wommu mmea papa, na mmom wobu wɔn sɛ nnipa a wɔne wɔn da kɛkɛ no na ɛyɛ adwuma. Mfɛfo adwumayɛfo betumi de ahuhusɛm ne nguamansɛm afrafra wɔn nkɔmmɔbɔ mu. Awiei koraa no, tebea a ɛte saa betumi de ɔbrasɛe ho adwene adua Kristoni adwenem.\nEbia wɔbɛfa Kristoni bea bi wɔ adwumam ma enti wahyia nsɛnnennen. Ebetumi aba sɛ ɔne mmarima ne mmea a wɔne no nni abrabɔ gyinapɛn koro na ɛbɛyɛ adwuma. Ebia mmarima a ɔne wɔn yɛ adwuma no mu biako bɛkyerɛ ne ho anigye. Mfitiase no, ebia ɔne no bedi no ayamye so, ma mpo wakyerɛ obu ama ɔsom ho adwene a okura no. Sɛnea ɔbarima no kɔ so de n’adwene si ne so no betumi aka no ma wabɛn no.\nSɛ́ Kristofo no, ɔkwan bɛn so na adwempa betumi aboa yɛn wɔ tebea a ɛtete saa mu? Nea edi kan no, ebetumi atwe yɛn adwene akɔ honhom fam asiane ahorow so, na nea ɛto so abien no, ebetumi akanyan yɛn ma yɛahwɛ ɔkwan a yɛbɛfa so ayɛ yɛn ade wɔ nyansam. (Mmebusɛm 3:21-23) Wɔ tebea horow a ɛtete sɛɛ mu no, ebehia sɛ yɛkyerɛkyerɛ mu kyerɛ yɛn mfɛfo adwumayɛfo no pefee sɛ esiane Kyerɛwnsɛm mu gyidi ahorow a yekura nti, ɛsono yɛn gyinapɛn. (1 Korintofo 6:18) Yɛn kasa ne yɛn nneyɛe betumi ahyɛ saa asɛm no mu den. Bio nso, ebia ebehia sɛ yɛto sɛnea yɛne yɛn ayɔnkofo binom bɔ no ano hye.\nNanso ɛnyɛ baabi a yɛyɛ adwuma nkutoo na ɔbrasɛe ho nhyɛso wɔ. Sɛ awarefo ma kwan ma ɔhaw ahorow sɛe wɔn ntam biakoyɛ a, ebetumi ama asɔre. Ɔsomfo kwantufo bi kae sɛ: “Aware mu ntetewmu biara nni hɔ a ɛba prɛko pɛ. Awarefo no de nkakrankakra betumi ama wɔn ntam atetew, a wɔntaa ne wɔn ho nkasa anaasɛ wɔmmɔ. Wobetumi adi honam fam nneɛma akyi de asi anigye a enni wɔn aware mu no ananmu. Na esiane sɛ wonnya bere mma wɔn ho wɔn ho nti, ebetumi ama wɔabɛn afoforo a ɛsono wɔn bɔbeasu.”\nƆsomfo a ne ho akokwaw yi toaa so sɛ: “Ɛsɛ sɛ bere ne bere mu no, awarefo tra ase susuw ho sɛ ebia biribi resɛe wɔn ntam abusuabɔ anaa. Ɛsɛ sɛ wɔyɛ sɛnea wɔbɛbom asua ade, abɔ mpae, na wɔakɔ asɛnka ho nhyehyɛe. Sɛ wɔne wɔn ho di nkɔmmɔ wɔ fie, ‘wɔ kwan so, bere a wɔkɔda, ne bere a wɔsɔre,’ sɛnea awofo ne mmofra yɛ no a, wobenya so mfaso pii.”—Deuteronomium 6:7-9.\nNneyɛe a Ɛmfata Kristofo Ano a Yebegyina\nBoa a adwempa betumi aboa yɛn ma yɛagyina ɔbrasɛe ho sɔhwɛ ano akyi no, ebetumi aboa yɛn ma yɛagyina nsɛnnennen a ɛba yɛne yɛn mfɛfo Kristofo ntam no ano nso. Sɛ mframa bɔ asorɔkye ma ɛbɔ fi ahyɛmma no akyi a, ɛma asorɔkye no ne ahyɛmma no nyinaa kɔ faako. Asorɔkye no betumi ama ahyɛmma no so afi akyi ma adannan no akɔ nkyɛn nkyɛn. Eyi ma ahyɛmma no nkyɛnmu hwɛ asorɔkye no ma etumi sɛe no.\nAsiane a efi beae a yɛnhwɛ kwan betumi aba yɛn nso so. Yɛne yɛn nuanom Kristofo mmarima ne mmea anokwafo de “mmati koro” na ɛsom Yehowa. (Sefania 3:9) Sɛ wɔn mu bi anyɛ n’ade sɛ Kristoni a, ebetumi ayɛ sɛ nea wadi yɛn huammɔ, na ɛbɛma yɛn werɛ ahow kɛse. Ɔkwan bɛn so na adwempa betumi abɔ yɛn ho ban afi kari a yɛrenkari pɛ ne pira a yebetumi apira ho?\nKae sɛ “onipa bi nni hɔ a ɔnyɛ bɔne.” (1 Ahene 8:46) Ɛnsɛ sɛ ɛyɛ yɛn nwonwa sɛ, ɛtɔ da bi a onua Kristoni bi betumi ahyɛ yɛn abufuw anaasɛ wayɛ yɛn bɔne. Esiane sɛ yenim eyi nti, yebetumi asiesie yɛn ho ama ɔhaw a ɛte saa na yɛadwen sɛnea ɛsɛ sɛ yɛyɛ yɛn ade wɔ ho no ho. Ɔsomafo Paulo yɛɛ n’ade dɛn bere a ne nuanom Kristofo no bi kaa ne ho asɛm wɔ animtiaabu kwan a ɛyɛ yaw so no? Sɛ́ anka ɔbɛhwere ne honhom fam gyinabea no, ɔkae sɛ Yehowa anim dom a obenya no ho hia sen sɛ obenya nnipa anim dom. (2 Korintofo 10:10-18) Su a ɛte saa a yebenya no bɛboa yɛn ma yɛrempɛ ntɛm nyɛ ade bere a obi ahyɛ yɛn abufuw no.\nƐte sɛ nea yɛde yɛn nan apem ɔbo no. Sɛ biribi a ɛte saa si a, ebia yɛrentumi nsusuw nneɛma ho yiye wɔ simma biako anaa abien mu. Nanso sɛ yaw no ano brɛ ase a, yebetumi asusuw nneɛma ho yiye na yɛayɛ yɛn ade sɛnea ɛfata. Saa ara na ɛnsɛ sɛ yɛpere yɛn ho yɛ ade bere a obi aka asɛm a ɛyɛ yaw akyerɛ yɛn anaa wayɛ yɛn biribi a yɛmpɛ no. Mmom no, ɛsɛ sɛ yɛtɔ yɛn bo ase na yesusuw nea ebetumi afi nneyɛe a ɛmfata a yɛbɛyɛ de atua onii no so ka mu aba no ho.\nMalcolm a ɔde mfe pii ayɛ asɛmpatrɛw adwuma no kyerɛkyerɛ nea ɔyɛ bere a obi afom no no mu. “Nea midi kan yɛ ne sɛ mibisa me ho nsɛm bi te sɛ: So me bo afuw onua yi esiane yɛn adwene a enhyia no nti? So nea ɔkae no ho hia ankasa? So nkɛntɛnso a atiridiinini anya wɔ me so no na ama me nkate mu ayɛ den no? So nneɛma bɛsesa wɔ m’ani so wɔ nnɔnhwerew kakraa bi ntam?” Mpɛn pii no, sɛnea Malcolm ahu no, wontwiwontwi no ho ntaa nhia biara, na ɛyɛ nea obetumi abu n’ani agu so. *\nMalcolm toa so sɛ: “Ɛtɔ bere bi a, ɛmfa ho mmɔden a mɛbɔ sɛ mesiesie tebea no biara no, onua a me ne no wɔ asɛm no nnyae mu ara. Mebɔ mmɔden sɛ meremma eyi nhaw me. Sɛ minya yɛ nea metumi nyinaa wie a, minnwen asɛm no ho pii bio. ‘Meto m’adwenem wɔ ho’ sen sɛ mede bɛhaw me ho. Meremma kwan mma ɛnsɛe me honhom fam yiyedi anaa me ne Yehowa ne me nuanom ntam abusuabɔ.”\nTe sɛ Malcolm no, ɛnsɛ sɛ yɛma obi subammɔne haw yɛn mmoroso. Anuanom mmarima ne mmea a wɔn ho yɛ anigye na wodi nokware wɔ asafo biara mu. Ɛyɛ anigye sɛ yɛne wɔn ‘bɛbɔ anan’ anantew wɔ Kristofo kwan so. (Filipifo 1:27) Sɛ yɛkae ɔdɔ mu a yɛn soro Agya no fi boa yɛn no a, ɛno nso bɛboa yɛn ma yɛasusuw nsɛm ho yiye.—Dwom 23:1-3; Mmebusɛm 5:1, 2; 8:12.\nNneɛma a Ɛwɔ Wiase a Yɛrennɔ\nAdwempa betumi aboa yɛn ma yɛadi anifere kwan so nhyɛso foforo so. Sɛ mframa ma asorɔkye bɔ ahyɛmma mpuran anaa ne nkyɛnmu a, wɔfrɛ no mpuran asorɔkye. Sɛ wim ye a, asorɔkye a ɛte saa no de nkakrankakra bepia ahyɛmma no afi ne kwan mu. Nanso, sɛ ahum tu a, mpuran asorɔkye betumi ama hyɛmma no abutuw.\nSaa ara na sɛ yegyae yɛn ho mu de yɛn ho hyɛ wiase bɔne yi mu nneɛma mu fẽẽ a, honam fam ade dodowpɛ asetra kwan yi betumi ama yɛagu asu wɔ honhom fam. (2 Timoteo 4:10) Sɛ yɛanteɛ yɛn ho so a, wiase akɔnnɔ de nkakrankakra bɛma yɛagyaw yɛn Kristofo asetra kwan no koraa. (1 Yohane 2:15) Ɔkwan bɛn so na adwempa betumi aboa yɛn?\nNea edi kan no, ebetumi aboa yɛn ma yɛasusuw asiane ko a yebetumi ahyia no ho. Wiase no nam nyansakwan so de aguadi ho dawurubɔ twetwe yɛn adwene. Ɛkɔ so de asetra kwan a wosusuw sɛ ɛsɛ sɛ obiara di akyi—adefo asetra kwan a ɛyɛ ahohoahoa, wɔn a wɔn ho yɛ fɛ, ne “wɔn a wɔayɛ yiye” de—puapua yɛn. (1 Yohane 2:16) Wɔma yenya awerɛhyem sɛ obiara ani begye yɛn ho, ne titiriw yɛn atipɛnfo ne afipamfo. Adwempa bɛboa yɛn ma yɛako atia nnaadaasɛm yi, na akae yɛn hia a ɛho hia sɛ ‘yɛtwe yɛn ho fi sikanibere’ ho efisɛ Yehowa ahyɛ bɔ sɛ ‘ɔrennyaw yɛn.’—Hebrifo 13:5.\nNea ɛto so abien no, adwempa bɛma yɛatwe yɛn ho afi wɔn a ‘wɔaman afi nokware no ho’ no ho. (2 Timoteo 2:18) Ɛyɛ den paa sɛ yɛbɛkasa atia wɔn a yɛapɛ wɔn asɛm na yɛagye wɔn adi pɛn no. (1 Korintofo 15:12, 32-34) Sɛ mpo wɔn a wɔaman afi Kristofo nokware kwan no so nya yɛn so nkɛntɛnso kakraa bi a, ebetumi asiw yɛn honhom fam nkɔso kwan na awiei koraa no ɛde yɛn akɔ asiane mu. Yebetumi ayɛ sɛ ahyɛmma a aman kakraa bi afi ne kwan so no. Sɛ etwa kwantenten a, ebia ɛrennu faako a ɛrekɔ no koraa.—Hebrifo 3:12.\nAdwempa betumi aboa yɛn ma yɛahu faako a yegyina wɔ honhom fam ne faako a yɛn ani kyerɛ. Ebia na yɛahu hia a ehia sɛ yɛde yɛn ho hyɛ Kristofo som adwuma no mu kɛse no. (Hebrifo 6:11, 12) Hyɛ sɛnea adwempa boaa Ɔdansefo kumaa bi ma odii honhom fam botae ahorow ho dwuma no nsow: “Minyaa hokwan a na ɛbɛma matumi akosua ade abɛyɛ sɛnkyerɛwfo. Na m’ani gye ho paa, nanso mekaee Bible mu asɛm a ɛka sɛ ‘wiase retwam,’ na ‘nea ɔyɛ ade a Onyankopɔn pɛ no tra hɔ daa’ no. (1 Yohane 2:17) Misusuw ho sɛ, ɛsɛ sɛ nea mede m’asetra bɛyɛ no ne me gyidi hyia. Ná m’awofo agyaw Kristofo gyidi no, na na mempɛ sɛ medi wɔn nhwɛso no akyi. Enti misii me bo sɛ mɛbɔ bra a atirimpɔw wom na mede me ho hyɛɛ bere nyinaa som adwuma no mu sɛ daa ɔkwampaefo. Wɔ mfe anan akyi no, mihui sɛ mapaw nea eye.”\nHonhom Fam Asorɔkye a Yebedi so Nkonim\nDɛn nti na ɛho abehia paa sɛ yenya adwempa nnɛ? Ɛsɛ sɛ hyɛn mu adwumayɛfo yɛ ahwɛyiye wɔ asiane ho sɛnkyerɛnne ho, titiriw bere a asorɔkye gu so rebɔ no. Sɛ wim yɛ nwini prɛko pɛ na sɛ mframa ano yɛ den a, womiamia hyɛnnua no mu, na wosiesie wɔn ho ma tebea a ɛreba no. Saa ara na ɛsɛ sɛ yesiesie yɛn ho sɛ yebehyia nhyɛso a ano yɛ den biara bere a nneɛma nhyehyɛe bɔne yi rekɔ n’awiei no. Ɔmanfo asetra resɛe na ‘nnipa bɔnefo kɔ wɔn anim wɔ bɔne mu.’ (2 Timoteo 3:13) Sɛnea hyɛn mu adwumayɛfo taa tie wim tebea ho amanneɛbɔ no, saa ara na ɛsɛ sɛ yetie nkɔmhyɛ nsɛm a ɛyɛ kɔkɔbɔ a ɛwɔ Onyankopɔn Asɛm a efi honhom mu no mu no.—Dwom 19:7-11.\nSɛ yɛde adwempa di dwuma a, na yɛde nimdeɛ a ɛde kɔ daa nkwa mu redi dwuma. (Yohane 17:3) Yebetumi adi kan asusuw ɔhaw ahorow bi a ɛbɛba ho na yɛasi ɔkwan a yɛbɛfa so adi so no ho gyinae. Saa a yɛbɛyɛ no bɛma yɛasiesie yɛn ho yiye na yɛamman amfi Kristofo asetra kwan no so, na ɛbɛma yɛatumi ‘ato nhyɛase pa ama daakye’ denam honhom fam botae ahorow a yebedi akyi so.—1 Timoteo 6:19.\nSɛ yɛde nyansahu ne adwempa sie a, ɛho renhia sɛ ‘yesuro mpofirim huyi.’ (Mmebusɛm 3:21, 25, 26) Mmom no, yebetumi anya Onyankopɔn bɔhyɛ mu awerɛkyekye: “Sɛ nyansa ba wo koma mu, na nimdeɛ sɔ wo kra ani a, adwempa bɛhwɛ wo so, na ntease abɔ wo ho ban.”—Mmebusɛm 2:10, 11.\n^ nky. 19 Ɛsɛ sɛ Kristofo gyina afotusɛm a ɛwɔ Mateo 5:23, 24 no so ma asomdwoe tra wɔn ntam. Sɛ asɛm no fa bɔne a emu yɛ duru ho a, ɛsɛ sɛ wɔbɔ mmɔden sɛ wobenya wɔn nua sɛnea wɔaka ho asɛm wɔ Mateo 18:15-17 no. Hwɛ Ɔwɛn-Aban a ɛbae October 15, 1999 no kratafa 17-22.\nNkitaho a wodi no daa ma aware sɔ\nShare Share Ɔkwan Bɛn so na Adwempa Betumi Abɔ Wo Ho Ban?\nw02 8/15 kr. 21-24


Biribiara Antumi Ansiw Wɔn Kwan | Nea Mmofra Betumi Asua Afi Bible Mu\nBiribiara Antumi Ansiw Wɔn Kwan\nNá ɔbarima bi a ontumi nnantew te asɔrefie no pon ano, na daa na ɔsrɛsrɛ ade. Da koro awia bi, ohuu sɛ Petro ne Yohane rebɛsen akɔ asɔrefie hɔ. Ɔka kyerɛɛ wɔn sɛ: ‘Mesrɛ mo, monkyɛ me ade.’ Petro kaa sɛ: ‘Mewɔ biribi a ɛkyɛn sika ma wo. Meka wɔ Yesu din mu sɛ, sɔre nantew!’ Afei Petro boaa no ma ɔsɔre gyinaa hɔ, na ɔbarima no fii ase nantewee! Bere a nnipadɔm no huu anwonwade yi no, wɔn ani gyee yiye na bebree bɛyɛɛ gyidifo.\nNanso asɔfo ne Sadukifo no bo fuwii. Wosoo asomafo no mu de wɔn kɔɔ asɛnnibea, na wobisaa wɔn sɛ: ‘Hena na ɔmaa mo tumi sɛ monsa ɔbarima no yare?’ Petro buaa sɛ: ‘Yenyaa tumi fii Yesu Kristo a mukum no no hɔ.’ Asɔfo mpanyimfo no teɛteɛɛ wɔn sɛ: ‘Munnyae Yesu ho asɛm ka!’ Nanso asomafo no kaa sɛ: ‘Ɛsɛ sɛ yɛka ne ho asɛm. Yɛrennyae.’\nBere a wogyaee Petro ne Yohane ara pɛ, wɔkɔɔ asuafo a aka no hɔ kɔkaa nea asi no kyerɛɛ wɔn. Wɔboom bɔɔ mpae srɛɛ Yehowa sɛ: ‘Yɛsrɛ wo, boa yɛn ma yennya akokoduru na yɛatumi akɔ so ayɛ w’adwuma.’ Yehowa maa wɔn ne honhom kronkron no, enti wɔkɔɔ so kaa asɛmpa no, na wɔsaa nkurɔfo yare. Nnipa bebree bɛyɛɛ gyidifo. Ɛyɛɛ Sadukifo no yaw, enti wɔkyeree asomafo no de wɔn kɔtoo afiase. Nanso eduu anadwo no, Yehowa somaa ɔbɔfo ma okobuee afiase pon no, na ɔka kyerɛɛ asomafo no sɛ: ‘Monsan nkɔ asɔrefie hɔ nkɔkyerɛkyerɛ.’\nAde kyee anɔpa ara pɛ, wɔkɔbɔɔ Sanhedrin anaa asɔfo mpanyimfo a wɔahyia no amanneɛ sɛ: ‘Yɛato afiase pon no mu, nanso mmarima a mokyeree wɔn no kɔ! Wɔwɔ asɔrefie hɔ rekyerɛkyerɛ nkurɔfo!’ Wɔkyeree asomafo no bio, na wɔsan de wɔn kɔɔ Sanhedrin. Ɔsɔfo panyin no kaa sɛ: ‘Yɛka kyerɛɛ mo sɛ mma mommmɔ Yesu din bio!’ Ɛnna Petro nso kaa sɛ: “Ɛsɛ sɛ yetie Onyankopɔn sɛ sodifo mmom sen nnipa.”\nAsɔfo mpanyimfo no bo fuwii paa, enti na wɔpɛ sɛ wokum asomafo no. Nanso Farisini bi a yɛfrɛ no Gamaliel sɔre gyinae, na ɔkaa sɛ: ‘Monhwɛ yiye! Ɛbɛyɛ sɛ Onyankopɔn di mmarima yi akyi. Mopɛ sɛ mo ne Onyankopɔn ko anaa?’ Wotiee n’afotu no. Wɔhwee asomafo no, na wɔhyɛɛ wɔn bio sɛ wonnyae asɛmpa no ka. Afei wogyaa wɔn ma wɔkɔe. Nanso ɛno amma asomafo no annyae. Wɔkɔɔ so de akokoduru kaa asɛmpa no wɔ asɔrefie hɔ ne afie afie.\n“Ɛsɛ sɛ yetie Onyankopɔn sɛ sodifo mmom sen nnipa.”—Asomafo Nnwuma 5:29\nNsɛmmisa: Adɛn nti na asuafo no annyae asɛmpa no ka? Dɛn na Yehowa yɛ de boaa wɔn?\nAsomafo Nnwuma 3:1–4:31; 5:12-42\n“Ka Asɛm No” (Dwom 92)\nWoayɛ krado sɛ wobɛto asɛnka ho nnwom?


17 “Yuda bɔne no, wɔde dade kyerɛwdua+ na akyerɛw ato hɔ. Wɔde dɛnkyɛmmo ano akurukyerɛw agu wɔn koma pon+ so ne wɔn afɔremuka mmɛn ho;+ 2 mpo wɔn mma kae wɔn afɔremuka ne wɔn abosonnua wɔ dua kusuu ase ne nkoko atenten nyinaa so,+ 3 ne mmepɔw so wɔ wuram. Mede w’ahode ne w’akorade nyinaa bɛma ma wɔafow.+ W’asase nyinaa so bɔne nti, mede wo sorɔnsorɔmmea bɛma ma wɔafow.+ 4 W’ankasa woama w’agyapade a mede maa wo no afi wo nsa.+ Me nso mɛma woasom w’atamfo,+ asase a wunnim so so. M’abufuw nti,+ masɔ wo mu gya. Ɛbɛdɛw akosi daa.” 5 Nea Yehowa aka ni: “Nnome nka ɔbarima a ɔde ne ho to ɔdesani so,+ nea ɔde ɔhonam ayɛ ne basa+ na ne koma atwe afi Yehowa ho.+ 6 Ɔbɛyɛ sɛ dua koro a esi anhwea pradada so, na bere pa ba a, ɔrenhu;+ ɔbɛtena sare so asase wosee so ne nkyene asase a obi nte so so.+ 7 Nhyira ne ɔbarima a ɔde ne ho to Yehowa so na ɔde Yehowa yɛ n’anidaso.+ 8 Ɔbɛyɛ sɛ dua a wɔadua wɔ nsu ho, a ne ntini tenetene kɔ asu no nkyɛn. Sɛ ɔhyew ba a, ɔrenhu, na n’ahaban bɛyɛ frɔmfrɔm.+ Afe a ɔpɛ+ besi nso, ɔrensuro, na ɔrennyae abasow. 9 “Koma yɛ okontomponi sen ade nyinaa na ne ho yɛ ahometew.+ Hena na obetumi ahu mu? 10 Me, Yehowa, me na mehwehwɛ koma mu+ na mesɔ asaabo+ hwɛ, sɛ mɛma obiara sɛnea n’akwan+ ne ne nneyɛe te.+ 11 Nea onya ne ho nanso onnya no trenee so no,+ ɔte sɛ akokɔhwerew a ɔboaboa nkesua a ɛnyɛ ɔno na ɔtowee ano; obebu ne nna mu fã na wagyaw biribiara,+ na awiei no, ɔbɛyɛ ɔkwasea.”+ 12 Anuonyam ahengua no,+ wɔama so fi mfiase; ɛyɛ yɛn kronkronbea.+ 13 O Yehowa, Israel anidaso,+ wɔn a wogyaw wo nyinaa ani bewu.+ Wɔn a wɔwae fi wo ho*+ no, asase so na wɔbɛkyerɛw wɔn din, efisɛ wɔagyaw Yehowa a ɔyɛ nkwa nsuti no.+ 14 O Yehowa, sa me yare na me ho ntɔ me.+ Gye me na minnya nkwa,+ na wone m’ayeyi.+ 15 Hwɛ, ebinom ka kyerɛ me sɛ: “Ɛhe na Yehowa asɛm no wɔ?+ Ma ɛmmra mu ɛ.” 16 Nanso me de, mempɛɛ ntɛm nnyaee sɛ mɛyɛ oguanhwɛfo adi w’akyi, na menhwɛɛ mmusu da no kwan. Wo ara wunim m’anom asɛm; ɛda w’anim. 17 Nyɛ obi a woma ehu ka me.+ Wone m’ahohia da mu guankɔbea.+ 18 Ma m’ataafo ani nwu,+ na me de, mma m’ani nnwu.+ Wɔn na ma ehu nka wɔn, na me de, mma ehu nnka me. Ma mmusu da+ no mmra wɔn so, na fa ɔsɛe mmɔho sɛe wɔn.+ 19 Nea Yehowa aka akyerɛ me ni: “Kɔ, na kogyina ɔmanfo ponkɛse a Yuda ahene fa mu kɔ ba no mu ne Yerusalem kurow apon nyinaa mu.+ 20 Na ka kyerɛ wɔn sɛ, ‘Muntie Yehowa asɛm, mo Yuda ahene nyinaa ne Yudafo nyinaa ne Yerusalemfo a mofa apon yi mu ba nyinaa.+ 21 Nea Yehowa aka ni: “Monhwɛ mo kra yiye,+ na monnsoa adesoa biara mmfa Yerusalem kurow apon mu mmma mu homeda.+ 22 Mommfa adesoa biara mmfi mo afie mu mmpue homeda, na monnyɛ adwuma biara nso.+ Montew homeda ho sɛnea mehyɛɛ mo agyanom no;+ 23 nanso wɔantie, na wɔammrɛ wɔn aso ase;+ wosen wɔn kɔn+ sɛ wɔrentie na wɔrennye nteɛso.”’+ 24 “‘“Na ɛbɛba sɛ,” Yehowa asɛm ni, “sɛ mutie me+ nne na moansoa adesoa biara amfa kurow yi apon mu homeda,+ na motew homeda no ho, na moanyɛ adwuma biara+ a, 25 ɛnde ahene ne mmapɔmma+ a wɔte Dawid ahengua+ so bɛtenatena nteaseɛnam mu ne apɔnkɔ so afa kurow yi apon mu, wɔne wɔn mmapɔmma, Yuda mmarima ne Yerusalemfo; nnipa bɛtena kurow yi mu afebɔɔ. 26 Na nkurɔfo befi Yuda nkurow ne Yerusalem ho ne Benyamin+ asase so ne mmepɔw ase+ ne mmepɔw so+ ne Negeb+ de ɔhyew afɔre+ ne ayɛyɛde+ ne aduan afɔre+ ne ɛhyɛ+ ne aseda afɔre aba Yehowa fie.+ 27 “‘“Na sɛ moantie me antew homeda no ho na mosoa nnesoa bɛfa Yerusalem kurow apon mu homeda a,+ ɛnde me nso mede ogya bɛto n’apon mu,+ na ɛbɛhyew Yerusalem abantenten,+ na ɛrennum.”’”+\nHebri mu, “wɔwae fi me ho,” kyerɛ sɛ, Yehowa ho.


Zacharie 12 BDS – Sakaria 12 ASCB\nWɔbɛsɛe Yerusalem Atamfoɔ\n1Nkɔmhyɛ: Yei ne Awurade asɛm a ɛfa Israel ho.\nAwurade a ɔtrɛ ɔsoro mu, deɛ ɔto asase fapem, deɛ ɔyɛ honhom a ɔte onipa mu asɛm nie: 2“Merebɛyɛ Yerusalem kuruwa a ɛbɛma aman a atwa ne ho ahyia no atɔ ntintan. Wɔbɛto ahyɛ Yuda ne Yerusalem so. 3Saa ɛda no a ewiase aman nyinaa aboa wɔn ho ano retia no no, mɛma Yerusalem ayɛ ɔbotantim ama aman no nyinaa. Wɔn a wɔbɛpɛ sɛ wopire no no nyinaa bɛpirapira wɔn ho. 4Saa ɛda no, mɛma ɔpɔnkɔ biara abɔ huboa, na mɛma ne sotefoɔ nso abɔ dam,” sɛdeɛ Awurade seɛ nie. “Mɛbue mʼani ahwɛ Yuda fie, na mɛfirafira aman ahodoɔ no apɔnkɔ ani. 5Na Yuda ntuanofoɔ bɛka wɔ wɔn akoma mu sɛ, ‘Yerusalemfoɔ yɛ ahoɔdenfoɔ, ɛfiri sɛ Asafo Awurade yɛ wɔn Onyankopɔn.’\n6“Saa ɛda no, mɛyɛ Yuda ntuanofoɔ sɛ ogya ayowaa a ɛhyɛ nnyina mu, te sɛ ogyatɛn a ɛrederɛ wɔ wira a wɔaboa ano mu. Wɔbɛhye nnipa a wɔatwa wɔn ho ahyia nyinaa wɔ benkum ne nifa, nanso hwee renka Yerusalem wɔ baabi a ɔwɔ hɔ.\n7“Awurade bɛbɔ Yuda atenaeɛ ho ban kane, sɛdeɛ Dawid fie ne wɔn a wɔte Yerusalem animuonyam renkyɛne Yudafoɔ animuonyam. 8Saa ɛda no, Awurade bɛbɔ wɔn a wɔte Yerusalem ho ban, deɛ ɔyɛ mmerɛ koraa wɔ wɔn mu no bɛyɛ sɛ Dawid. Na Dawid asefoɔ bɛyɛ sɛ Onyankopɔn, te sɛ Awurade Bɔfoɔ a ɔdi wɔn anim. 9Saa ɛda no, mɛhyɛ aseɛ asɛe aman a wɔko tia Yerusalem nyinaa.\nWotwa Adwo Ma Deɛ Wɔhwiree No No\n10“Mehwie adom ne nkotosrɛ honhom agu Dawid fie ne wɔn a wɔte Yerusalem so. Wɔbɛhwɛ me a wɔahwire me, na wɔatwa adwo ama no te sɛ obi a ɔretwa adwo wɔ ɔba korɔ ho, na wɔasu yaaya te sɛ obi a ɔresu ne ba barima piesie. 11Saa ɛda no agyaadwo twerɛ a ɛwɔ Yerusalem no ano bɛyɛ den te sɛ Hadad-Rimon agyaadwo twerɛ wɔ Megido asase tam so. 12Asase no sofoɔ nyinaa bɛdi awerɛhoɔ, abusua biara ne wɔn yerenom; Dawid fie abusua ne wɔn yerenom, Natan fie abusua ne wɔn yerenom, 13Lewifie abusua ne wɔn yerenom, Simei abusua ne wɔn yerenom, 14ne mmusua a aka no nyinaa ne wɔn yerenom.\nASCB : Sakaria 12


Kristofo Gyidi—Fa Wo De Toto Bible Ho\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Baoule Batak (Toba) Bengali Bicol Bislama Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kannada Karen (S'gaw) Kazakh Kikamba Kikaonde Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mbunda Mizo Mongolian Moore Myanmar Nahuatl (Northern Puebla) Ndebele Ndebele (Zimbabwe) Ndonga Ngangela Nias Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Tswana Turkish Tuvaluan Twi Tzotzil Ukrainian Vietnamese Wallisian Wolaita Xhosa Yoruba Zande Zulu\nWOYƐ Kristoni? Sɛ saa a, ɛnde woka nnipa bɛboro ɔpepepem mmienu a wɔkyerɛ sɛ wɔyɛ Kristofo no ho. Ɛnnɛ, asɔre mpempem pii na ɛwɔ hɔ a wɔkyerɛ sɛ wɔyɛ Kristofo, nanso ɛsono nea wɔn mu biara kyerɛkyerɛ. Ebia yɛreka yi mpo, wo gyidi ne Kristofo afoforo deɛ nhyia. Enti nea wugye di ho hia paa? Sɛ wopɛ sɛ wobɔ wo bra sɛ Kristoni sɛnea Bible ka ho asɛm no a, ɛnde ɛho hia.\nYesu Kristo asuafo no na wodii kan frɛɛ wɔn “Kristofo.” (Asomafo Nnwuma 11:26) Saa bere no, na wonhia din foforo biara efisɛ na Kristosom mu mpaapaee. Yesu Kristo a ɔde Kristosom bae no nkyerɛkyerɛ a na wɔde yɛ adwuma nti, na wɔyɛ baako. Asɔre a wokɔ nso ɛ? Sɛ wode nea Kristo kyerɛkyerɛe ne nea na n’asuafo no gye di toto mo de ho a, ɛne no yɛ pɛ? Wobɛyɛ dɛn ahu sɛ saa na ɛte? Nea wubetumi ayɛ ara ne sɛ, wode Bible no bɛtoto mo gyidi ne mo nkyerɛkyerɛ ho.\nWode hwɛ o, na Yesu Kristo bu Kyerɛwnsɛm no paa sɛ Onyankopɔn Asɛm. Ebinom a na wɔmfa Onyankopɔn Asɛm no nyɛ hwee na nnipa atetesɛm akyi na wodi no, ɔne wɔn anyɛ adwene. (Marko 7:9-13) Enti, yebetumi aka no pefee sɛ, Yesu akyidifo ankasa paa de, wɔde wɔn gyidi gyina Bible no so. Ɛsɛ sɛ Kristoni biara bisa ne ho sɛ, ‘Yɛn asɔre nkyerɛkyerɛ gyina Bible no so?’ Sɛ wubetumi abua saa asɛm yi a, gye sɛ wode nea w’asɔre kyerɛkyerɛ no toto nea Bible ka no ho.\nYesu kae sɛ, Onyankopɔn a yɛresom no no, ɛsɛ sɛ yɛsom no wɔ nokware mu. Saa nokware no wɔ Bible mu. (Yohane 4:24; 17:17) Ɔsomafo Paulo kae sɛ, sɛ yebenya nkwa a, gye sɛ yenya “nokware no ho nimdeɛ a edi mũ.” (1 Timoteo 2:4) Enti ɛho hia paa sɛ yɛma yɛn gyidi gyina nokwasɛm a ɛwɔ Bible mu no so efisɛ ɛno so na yɛn nkwagye gyina!\nSƐNEA YƐDE YƐN GYIDI BƐTOTO NEA BIBLE KA HO\nYɛsrɛ wo, kenkan nsɛmmisa nsia ne ɛho mmuae a Bible de ma a ɛka asɛm yi ho no. Hyɛ kyerɛw nsɛm a wɔakyerɛw no nsow, na dwinnwen mmuae no ho. Afei bisa wo ho sɛ, ‘Nea Bible no reka ne nea m’asɔre kyerɛkyerɛ no hyia?’\nSaa nsɛmmisa yi betumi aboa wo ma woayɛ ntotoho a ehia paa. Nneɛma foforo a w’asɔre kyerɛkyerɛ no, woayɛ krado sɛ wode bɛtoto nea Bible no ka ho? Yehowa Adansefo ani begye ho sɛ wɔbɛboa wo ma woahwehwɛ nokwasɛm a ɛwɔ Bible mu no mu. Wubetumi ne Adansefo no mu baako asua Bible a wuntua hwee anaa woakɔ yɛn wɛbsaet, jw.org/tw.\n1 ASƐMMISA: Hena ne Onyankopɔn?\nMMUAE: Ɔno ne Yehowa, Yesu Agya, Onyankopɔn a ɔte hɔ daa ne ade nyinaa so Tumfoɔ a ɔbɔɔ nneɛma nyinaa.\nNEA BIBLE NO KA:\n“Bere biara a yɛbɛbɔ mpae ama mo no, yɛda Onyankopɔn a ɔne yɛn Awurade Yesu Kristo Agya no ase.”—Kolosefo 1:3.\n“Yehowa, yɛn Nyankopɔn, wofata sɛ wugye anuonyam ne nidi ne tumi, efisɛ wo na wobɔɔ nneɛma nyinaa.”—Adiyisɛm 4:11.\nHwɛ Romafo 10:13; 1 Timoteo 1:17 nso.\n2 ASƐMMISA: Hena ne Yesu Kristo?\nMMUAE: Yesu yɛ Onyankopɔn abakan. Wɔbɔɔ Yesu enti ɔwɔ mfiase. Yesu hyɛ Onyankopɔn ase na ɔyɛ N’apɛde.\n“Agya no yɛ kɛse sen me.”—Yohane 14:28.\n“[Yesu] ne Onyankopɔn a wonhu no no suban, abɔde nyinaa mu abakan.”—Kolosefo 1:15.\nHwɛ Mateo 26:39; 1 Korintofo 15:28 nso.\n3 ASƐMMISA: Dɛn ne honhom kronkron?\nMMUAE: Honhom kronkron no yɛ Onyankopɔn tumi a ɔde yɛ adwuma ma n’apɛde bam. Ɛnyɛ onipa. Honhom kronkron tumi hyɛ nnipa mã, na ɛma wonya tumi.\n“Elisabet tee Maria nkyia no ara pɛ, akokoaa a ɔhyɛ ne yafunu mu no huruwii; na honhom kronkron hyɛɛ Elisabet mã.”—Luka 1:41.\n“Honhom kronkron no ba mo so a mubenya tumi.”—Asomafo Nnwuma 1:8.\nHwɛ Genesis 1:2; Asomafo Nnwuma 2:1-4; 10:38 nso.\n4 ASƐMMISA: Dɛn ne Onyankopɔn Ahenni?\nMMUAE: Onyankopɔn Ahenni yɛ nniso anaa aban a ɛwɔ soro. Yesu ne Onyankopɔn Ahenni no so Hene. Ɛrenkyɛ saa Ahenni yi bɛma Onyankopɔn apɛde ayɛ hɔ wɔ asase so baabiara.\n“Ɔbɔfo a ɔto so ason no hyɛn ne torobɛnto no. Na nne akɛse gyigyee soro sɛ: ‘Wiase ahenni ayɛ yɛn Awurade ne ne Kristo no dea, na obedi hene daa daa.’”—Adiyisɛm 11:15.\nHwɛ Daniel 2:44; Mateo 6:9, 10 nso.\n5 ASƐMMISA: Apapafo nyinaa bɛkɔ soro?\nMMUAE: Dabi. Nnipa anokwafo kakraa bi a wɔfrɛ wɔn “nguankuw ketewa” na Onyankopɔn apaw wɔn sɛ wɔnkɔ soro. Wɔne Yesu bedi nnipa so hene.\n“Munnsuro, nguankuw ketewa, efisɛ mo Agya no apene so sɛ ɔde ahenni no bɛma mo.”—Luka 12:32.\n“Wɔbɛyɛ Onyankopɔn ne Kristo asɔfo, na wɔne no bedi hene.”—Adiyisɛm 20:6.\nHwɛ Adiyisɛm 14:1, 3 nso.\n6 ASƐMMISA: Dɛn nti na Onyankopɔn bɔɔ asase ne nnipa?\nMMUAE: Onyankopɔn Ahenni mu no, asase bɛdan paradise na nnipa anokwafo benya asomdwoe afebɔɔ, na wobenya apɔwmuden ne daa nkwa.\n“Ahobrɛasefo benya asase no adi, na wɔagye wɔn ani asomdwoe bebree mu.”—Dwom 37:10, 11.\n“Ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio. Kan nneɛma no atwam.”—Adiyisɛm 21:3, 4.\nHwɛ Dwom 37:29; 2 Petro 3:13 nso.


Mεyԑ dԑn atumi ama Yehowa ani asɔ masetra! – 4Jehovah (Yehowa)\n“Monkͻ so nsͻ nhwε sε mowͻ gyidi no mū, monkͻ so nsusuw mo ankasa senea mote. Anaa munnnhui sε Yesu Kristo te mo mū. Ende gye sε momfata”-1 Korintofo 13:5.Misusuw sε εto mmere bi a yεn nyinaa yε yεhomu nhwehwεmu na yεkaakae yεn abrabͻ na yebisa sε yεn nokwaradi ma Yehowa Nyankopͻn te sεn? Anyε hwee koraa mpo a, eyi ne nea kyerεwnsεm no hyε yεn sε yεnyε. Ɛwͻ sε yεn mu biara bisa ne ho sε “Ɔkwan a menam so bͻ mebra no εne kyerεwnsεm no hyia? Ɛyε nokwarԑ sε mewͻ gyidi no mū?\nMεpε sε mεka osuahu bi a esii wͻ mfe bi a atwam no akyerε mo, bere a mereyε me mū nhwehwεmu no.Eyi, afei bεyεε Yesu Kristo a midwennwen ne ho mimū na εbεsakrae masetra.\nAnsa na merenyae osuahu yi no, εwom sε minim Yesu Kristo agyede afͻrebͻ ma adessama bͻne de, nanso na mene No nni anyɔkofa biara. Misusuwii sε εte sε nea Yesu wͻ Agya no nkyεn wͻ soro hͻ, na yεn nso wͻagyaw yεn wͻ asase so ha, sε yεnko ntia Satan ntua na yεmma Yehowa ngye yεn ntom.\nMene Kristo agyidifo a wͻwͻ yεn mpͻtam hͻ no somee, nanso wͻ me koma mū no na minim sε Yehowa ani nsͻ masetra kwan. Nsεmmisa a ebesii me tirim bere nyinaa ne sε, “sε εba sε miwu nnε anadwo yi a, so Yehowa ani asͻ anaa n’ani ansͻ mabrabͻ ͻ? So Yehowa bεma me daa nkwa wͻ atemmu a edi hͻ no?”\nNa me kͻso bu meho fͻ, efisε na minim sε εnfaho mmͻden biara a mabͻ nyinaa, madii nkoguo sε mmεyε PƐ sεnea yεn soro Agya no yε PƐ no (Mateo 5:48). Sεnea Yakobo 3:2 ka sε “yεn nyinaa fom wͻ ͻkwan ahorow pii so. Sε obi nni mfoso wͻ kasa mū a, ͻyε nipa a Ɔyε PƐ, na otumi tō ne nipadua nyinaa nnareka”.\nƆkwan bεn so na mibetumi ayε PƐ? So PƐYƐ yε nea εsε sε yεbͻ ho mmͻden, na εnkyerε biribi a εsε sε yɛn ho kokwaw wͻ yεn abrabͻ mū? Ɛnde, na dεn ne Yehowa atεntrenee? So Yehowa bɛma mmͻborohunu ne atεntrenee ahyia wͻ atemmuo? Sὲ Ɔtreneeni no, εbεyε dεn na atumi ayε yiye? Sὲ Yehowa bεma ne trenee gyinapεn abrε ase esiane ne mmͻborohunu nti, na εte sɛ nea Yehowa atεntrenee no na ahwe ase! Sε mεka koma mū nokware a, minim pefee sε na mintumi nyε nea εsε sɛ meyε.\nƐnkyεe biara na mikae saa nokwasεm yi, bere a merekͻ akͻmena obi ade wͻ post office ansa wͻapͻn adwuma anwummere nnͻnhwerew 5:30. Bere a meho repere me wͻ kar agyinae bεyε anwummere nnͻnhwerew 5:31, na mitumi hu sε woafi ase retoto ͻpon kεse titiriw no mu. Mituu mmirika kͻ saa pon kεse titiriw a woatō mu anō, paa ͻhwεfo no kyεw sε ͻmma me kwan, efisε maka akyi simmi biako pε! Nanso, ogyina pon akyi kae sε wͻatom nti ontumi mma me kwan nwura mu.\nBere a meredwennwen eyi ho no, misusuwii senea wͻ wiase nnε atεntrenee hwehwε sε, εsε sε biribiara kͻso pεpεεpε wͻ bere a woahyε ato hͻ, a ebi nni hͻ a εmfaho. Midwennwen sεnea Yehowa bεyε no ho. Efisε Ɔyε Onyankopͻn a Odi bere ne nhyehyεe so, Ɔyε PƐ ne Kronkron. Ɛmmaae da sε (wͻanni ne bere so) anaasε wͻahinhim wͻ n’atirimpͻw ho. Ɛwom sε ne dͻ tim hͻ daa, nanso ne PƐYƐ ne Kronkronyε hwehwε sε biribiara εho ntew mma nanim wͻ Paradise. Sὲ atεntrenee ma yεhu sε εsε sε yεn mfεfo di ahwehwεde (te sε mmere a woahyε) a yεntumi nkwati so a, εnde na ͻkwan bεn so na Yehowa bεgow ne trenee gyinapεn mū esiane mmͻborohunu enti. Ontumi nyε saa! Mma yεnka da sε yεn nnipa mpo yεyε atεntreneefo ne atreneefo wͻ nea yεhwehwε fi yεn mfεfo nnipa hɔ kyεn nea Yehowa yε! Yehu sε, sε Yehowa bεgow n’atεntrenee mū esiane Ɔdͻ ne Mmͻborohunu nti a, εnde na Yehowa Nyamesu sε Ɔtreneeni no na ahwe ase.\nEnti, wohu sɛ ɛyɛ akwanside, enni nnyinasoɔ, anaa ɛnte saa? Ԑwom sɛ minim sɛ Yesu wui maa Adam bɔne de tuae nea Adam hweree de, nanso na biribi tɔ kyima. Na me kɔso te nka sɛ misoa m’akasa bɔne (wɔ bere biara midii atoro, tewee atua, yɛɛ asoɔden, na manyɛ ɔnokwafo). Mpɛn ahe na, na mepɛ sɛ minya nkuranhyɛ sɛ bere no so a, Yehowa bebue Paradise pon no ama me. Hwɛ senea mani gyinae sɛ Yehowa asomdwoe ne n’adom bedu me so wɔ m’asetra mu. Saa anidaso no baamu bere a midwennwen nokwasɛm a ɛwɔ ɔyԑsɛm yi mu no:\n“Nanso Onyankopͻn kamfoo ne dͻ a Ɔwͻ maa yεn bere a yεyε abͻnefo, Yesu wui maa yεn. Bio nso, ne saa nti, esiane sε wͻabu yεn atreneefo wͻ ne mogya mū nti, yεbεnyan nkwagye afi abufuw mū- Nea onim bͻne no ͻmaa ͻbεyεε ͻbͻnefo maa yεn ama yεanya atreneefo wͻ Onyankopͻn anim εdenam ne so”- Romafo 5:8-9, 2 Korintofo 5:21.\nDɛn na, nᾱ Yesaia ɛkyerɛ bere a ɔkae sɛ”yɛn ade trenee biara te sɛ bratam (Yesaia 64:6)? Dɛn na nᾱ Paulo ɛkyerɛ bere a ɔkae sɛ “Onipa a ɔnyɛ nnwuma, na mmom wɔ nea obu ɔdebɔnefo sɛ ɔtreneefo mu gyidi no, wobu saa nipa no gyidi sɛ ɔtreneeni (Romafo 4:5)?\nHann fii ase dewee me koma mū bere a mihuu nokwasɛm a ɛwɔ 1 Petro 2:4, “Ͻno ankasa soaa yɛn bɔne wɔ ne nipadua mu wɔ dua no so, sɛnea ɛbɛyɛ a yɛawu ama bɔne na yɛatra ase ama treneeyɛ, efisɛ ɛnam ne kuro so asᾱ mo yare”. Dɛn na asɛmfua ‘soaa’? Nea ɛkyerɛ kɛkɛ ne ‘wosoaa ‘biribi. Enti wɔ ɔyesɛm no mū no ɛhe na Yesu soaa yɛn bɔne. Ԑka sɛ Yesu soaa yɛn ankasa bɔne nyinaa wɔ ne nipadua mū”.\nBere a hann no fii ase nkakrankakraa wɔ me koma mū no, saa nokwasɛm a ɛyɛ ahudwiriw no maa meho dwiriw me. Yehowa Nyankopɔn ayi m’akasa bɔne nyinaa akɔbɔ Yesu nipadua a ɔsɛn mmeamudua so rewu ama me bɔne-soa ne nyinaa wɔ “Ne nipadua mu”!!\nSaa nokwasɛm yi no mfonini a mitwae wɔ m’adwenem no kaa me koma ankasa, sɛ Yesu wui a ɛnyɛ Adam bɔne nkutoo na mmom m’akasa bɔne ahorow nyinaa. Wɔ Ne nipaduam w’asoa ɛnyɛ adessama bɔne nkutoo, na biribiara m’akasa miyɛɛ a Yehowa ani ansɔ wɔ m’abrabɔ efii nsusuwii bɔne kosi pɛsɛmenkominya adwene a ekowie nneyɛe a Yehowa mpɛ so.\nSo woatwa ne mfonini wo adwenem pɛn sɛ Yesu rewu wɔ dua so ama w’akasa bɔne? So woasusuw ho wɔ w’adwenem pɛn, sɛ Yesu Mogya rehwie agu esiane me nti? So wonim sɛ ɛnyɛ Adam bɔne nti nᾱ wokumii Yesu sɛn dua so na mmom me bɔne nti a?\nBere a midwennwen eyi ho no, mpofirim ara na mihuu sɛ sɛ migyina Yehowa anim a, ɔbɛbɔ me sombo wɔ Yesu kum a wokumii no, anka gye sɛ mipa kyɛw sɛ midi fɔ, efisɛ m’akasa bɔne na edii No awu. Eyi yɛ nea emu da hɔ fann, ente saa?\nNanso eyi ne ɔdɔ a Yesu wɔ ma wo ne me! So wonim sԑ sɛ ɛyɛ wo nkutoo a anka hena na ɔbegye no adi, ɛno mpo Yesu anka wɔawu ama wo? Kasa fa ɔdɔ ho. Mintumi nnyɛ ɛfᾱ ketewaa mpo, nanso mete nka sɛ me mfata ne dɔ.\n“…wɔabu me bem seesei denam ne Mogya nti, ɔbɛyɛɛ ɔbɔnefo maa me, amma yɛayɛ Nyankopɔn treneefo…”\nNsɛm yi gyegyee me koma mū. Ԑyɛ saa bere yi na mihuu sɛ biribiara nni hɔ a m’akasa bɛtumi ayɛ ama Yehowa agye me atom na ama manya nanim dom wɔ m’asetra mū. Mihuu sɛ ɛsɛ sɛ mekɔ Yesu nkyɛn tēē na mede no yɛ m’awurade ne m’agyekwa, sɛnea Asomafo Nnwuma 22:16 hyɛ yɛn: “na seesei dɛn nti na wotwetwɛn wonan ase? Sɔre… hohoro wo bɔne , bɔ No din”.\nBere a mekɔso suae Onyankopɔn asɛm no, mibehuu sɛnea mmɛyɛ PԐ te sɛ nea Agya no hwehwɛ na ɛnyɛ m’akasa treneeyɛ, na mmom Yesu treneeyɛ a ɔde ne Mogya apepa me bɔne. Hebrifo 10:10 ka sɛ “woatew yɛn ho ɛdenam Yesu nipadua a ɔde bɔɔ afɔre prɛko pɛ. Asɛmfua ‘Woatew’ no kyerɛ ‘woayi asi nkyɛn sɛ ade Kronkron”.\nϽkwan bɛn so na’woayi yɛn asi nkyɛn sɛ ade Kronkron’? Wɔ ɔyԑsɛm no mū no, ɛyɛ Yesu Kristo nipadua a ɔde bɔɔ afɔre maa yɛn ntia. Mikenkae wɔ Hebrifo Ti 10, mihuu sɛ nkyekyɛmu 14 ka sɛ nᾱ ɛnam ahofama afɔrebɔ so na woayɛ wɔn a wɔatew wɔn ho ‘PԐ’ afebɔɔ. Asɛmfua afebɔɔ kura ntease a ɛne dabiara PԐYԐ mū, a egyina Yesu afɔrebɔ prɛko pɛ so, a ɛntumi nni huammɔ. Enti ɛyɛ treneeyɛ na woama manya ɛho adwene a wontumi nyi mfi m’adwenem bere koro a mede me koma nyinaa ato Yesu nkutoo so.\nWɔ bere koro a mekɔe Yesu nkyɛn sɛ ɔmma me ne treneeyɛ nᾱ oyi me bɔne no, ɛhɔ ara na mebɛyɛɛ PԐ wɔ mene Yehowa Nyankopɔn abusuabɔ mū. Yehowa ammu me sɛ ɔbɔnefo a me mfata nanim dom bio, na mmom obuu me sɛ mewɔ Yesu nkutoo treneeyɛ no mu bi. Kolosefo 3:3 ka sɛ “ efisɛ mowui na wɔde mo nkwa asie ama Kristo ne Nyankopɔn mū”. Mintumi nka asomdwoe a ebui faa me koma so bere a mede m’asetra hyɛɛ Yesu nsa na mede me koma too No nkutoo so, sɛ ɔnyɛ me dimafo wɔ Yehowa Nyankopɔn anim.\nNea minim nyinaa ne sɛ, wɔ simma baako ntɛm no, na me bɔne afobu ahyɛ me so, na afei simma baako a edi ho no wade meho, na amonom ho ara minyae atenka sɛ mewɔ Yehowa anim dom. Simma baako, na Yehowa Nyankopɔn wɔ akyirikyiri, minhuu ne nipaban a sɛ mede m’adesrɛ to nanim a, minni gyidi sɛ obetie me, nanso simma a edi hɔ no mihuu sɛ ɔwɔ hɔ mame, na n’asomdwoe ebuu faa me so, maa minyaa anigye a merentumi nkyerɛkyerɛ mū. Yesu ankasa tiee m’adesrɛ na ɔbuae me, hohoro me ho fii me bɔne ho, bɛtenae m’abrabɔ mu na ɔto nsa frɛ me sɛ mene no nya anyɔkofa. Nokwarem no, Paulo nsɛm a ɔkyerɛw kɔmaa Korintofo no nyae mmamu wɔ mene Yesu anyɔkofa mū, ɛka sɛ:\n“…mo a woatew mohō wɔ Yesu Kristo mū, na wɔfrɛ mo Akronkronfo ne obiara a ɔbɔ Awurade Yesu Kristo din wɔ baabiara sɛ wɔn ne yɛn Awurade….Onyankopɔn yɛ Ͻnokwafo efisɛ ɛnam no so na wɔfrɛɛ mo bae ne Ba Yesu Kristo yɛn Awurade abusuabɔ mu”-1 Korintofo 1:2, 9.\nSo obi a wone no nkasae da anya abusuabɔ? Efii bere a mene Yesu nyaa abusuabɔ no, mibisae No sɛ onfa ne treneeyɛ nsesᾱ me bɔne no minsuroe sɛ Yehowa rengye me ntom da. Sɛ mete ase ma No ɛno, Yesu bɛkɔso atwe me abɛn mene No anyɔkofa mu.\n“Enti wokaa kyerɛɛ No, “Dɛn na yɛnyɛ, na ama yɛayɛ Onyankopɔn nnwuma? Yesu buae wɔn sɛ, “Eyi ne Onyankopɔn nnwuma sɛ mobɛgye No adi, nea Ͻsomaa No”-Yohane 6:28-29.\nTagged Abasamtu ne Adwenemhaw, Gyidi ne Nnwuma, Mpaebɔ ԑkɔ Yesu nkyԑn, Nkwagye, Nokware No\n← AHOFADI PAA – So wowᴐ Ahofadi ankasa sԑ wotwe woho fi Ͻwԑn Aban Ahyehyԑde no Ho a?\nSo Nyankopɔn Baasakoro No Yԑ Bible Nkyerԑkyerԑ? →


KENKAN WƆ Abbey Abui Acholi Alur American Sign Language Amharic Angolan Sign Language Arabic Armenian Ateso Attié Azerbaijani Azerbaijani (Cyrillic) Bassa (Cameroon) Bassa (Liberia) Batak (Karo) Batak (Simalungun) Batak (Toba) Betsimisaraka (Southern) Bislama Bolivian Sign Language Boulou Bété Cambodian Chavacano Chichewa Chitonga Chitonga (Malawi) Chitonga (Zimbabwe) Chitumbuka Chiyao Chokwe Chopi Chuabo Cibemba Cinyanja Colombian Sign Language Damara Dangme Douala Dusun Efik English Estonian Ewe Fante Fijian Fon French Ga Guarani Guarani (Bolivia) Gun Guéré Haitian Creole Hausa Herero Hindi Hunsrik Iban Ibinda Igbo Indian Sign Language Irish Javanese Jula Kabuverdianu Kannada Karen (S'gaw) Khana Kikamba Kikaonde Kikongo Kikuyu Kimbundu Kinyarwanda Kipende Kirghiz Kirundi Kisonge Kongo Korean Kpelle Krio Kurdish Kurmanji Kwangali Kwanyama Kyangonde Lamba Lhukonzo Lingala Lomwe Luganda Lunda Luo Macua Malagasy Malayalam Maltese Mambwe-Lungu Marathi Mauritian Creole Mazahua Mbunda Meru Moore Myanmar Navajo Ndau Ndebele Ndonga Ngangela Nias Nigerian Pidgin Nyungwe Nzema Okpe Oromo Otetela Ponapean Portuguese Portuguese (Portugal) Quechua (Ayacucho) Quichua (Imbabura) Romanian Romany (Eastern Slovakia) Romany (Macedonia) Romany (Macedonia) Cyrillic Romany (Southern Greece) Runyankore Russian Rutoro Samoan Sango Sena Sepedi Seychelles Creole Sidama Silozi Sinhala Spanish Sranantongo Sunda Swahili Swati Tahitian Tajiki Talian Tamil Tandroy Thai Thai Sign Language Tigrinya Tiv Tongan Tshwa Turkish Twi Ukrainian Umbundu Urdu Urhobo Uruund Vezo Vietnamese Wallisian Wolaita Yacouba Zulu\n1. Dɛn na ebetumi aboa ama yɛahu nea ɛbɛba daakye?\nSƐ YƐRETIE kaseɛbɔ wɔ TV so anaa radio so a, ɛtɔ da a yetumi bisa yɛn ho sɛ, ‘Dɛn koraa na ɛreba wiase yi?’ Awerɛhosɛm ne atirimɔdensɛm abu so ara ma ebinom te nka sɛ wiase rekɔ n’awiei. Saa na ɛte anaa? Ɔkwan bi wɔ hɔ a yebetumi afa so ahu nea ɛbɛba daakye? Yiw. Nnipa ntumi nkyerɛ nea ɛbɛba daakye; Yehowa Nyankopɔn de, obetumi. Anidaso a ɛwɔ hɔ ma yɛn ne nea ɛbɛba asase so nyinaa, waka ho asɛm wɔ Bible mu.—Yesaia 46:10; Yakobo 4:14.\n2, 3. Asɛm bɛn na Yesu asuafo no bisaa no, na mmuae bɛn na ɔde maa wɔn?\n2 Sɛ Bible ka wiase awiei a, ɛnkyerɛ sɛ asase bɛsɛe, na mmom abɔnefosɛm na ebefi hɔ. Yesu maa nkurɔfo hui sɛ Onyankopɔn Ahenni bedi asase so. (Luka 4:43) Ná Yesu asuafo no pɛ sɛ wohu bere a Onyankopɔn Ahenni no bɛba, enti wobisaa no sɛ: “Bere bɛn na eyinom bɛba mu, na dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?” (Mateo 24:3) Yesu anka da pɔtee a ɛbɛba; mmom ɔkyerɛɛ nneɛma a ɛbɛma yɛahu sɛ awiei no abɛn. Nsɛm a Yesu kae sɛ ebesisi no rekɔ so nnɛ.\n3 Nsɛm pii resisi a ɛma yehu sɛ ɛrenkyɛ koraa na wiase awiei aba. Yɛrebɛka ho asɛm wɔ ti yi mu. Nanso ma yenni kan nhwɛ ɔko bi a ɛkɔɔ so wɔ soro. Ɛno bɛma yɛahu nea enti a nneɛma bɔne rekɔ so wɔ asase so saa.\nƆKO BI A ESII WƆ SORO\n4, 5. (a) Bere a Yesu bɛyɛɛ ɔhene no, dɛn na esii wɔ soro? (b) Sɛnea Adiyisɛm 12:12 kyerɛ no, bere a wɔtow Satan kyenee asase so no, dɛn na esii?\n4 Yɛasua wɔ Ti 8 sɛ Yesu bɛyɛɛ ɔhene wɔ soro afe 1914. (Daniel 7:13, 14) Adiyisɛm nhoma no ma yehu nea esii. Ɛka sɛ: “Ɔko baa soro: Mikael [kyerɛ sɛ Yesu] ne n’abɔfo ne ɔtweaseɛ no [Satan] koe, na ɔtweaseɛ no ne n’abɔfo ne wɔn koe.” * Satan ne n’abɔfo bɔne no dii nkogu, na wɔtow wɔn guu asase so. Wei maa abɔfo a aka no ani gyei ankasa! Nnipa a wɔte asase so nso ɛ? Bible ka sɛ efi saa bere rekɔ no, nneɛma mu bɛyɛ den ama wɔn. Adɛn ntia? Efisɛ Ɔbonsam bo afuw denneennen; “onim sɛ ne bere a aka yɛ tiaa.”—Adiyisɛm 12:7, 9, 12.\n5 Ɔbonsam ayere ne ho resɛe nneɛma wɔ asase so. N’ani abere papaapa, efisɛ bere a aka a Onyankopɔn de beyi no afi hɔ no yɛ tiaa. Afei ma yɛnhwɛ nsɛm a Yesu kae sɛ ebesisi wɔ awiei bere no mu.—Hwɛ Nsɛm Bi Mu Nkyerɛkyerɛmu 24.\nNNA A EDI AKYIRI\n6, 7. Akokoakoko ne aduankɔm ho asɛm te sɛn nnɛ?\n6 Akokoakoko. Yesu kae sɛ: “Ɔman bɛsɔre atia ɔman na ahenni atia ahenni.” (Mateo 24:7) Yɛhwɛ abakɔsɛm mu a, yɛn bere yi so paa na akokoakoko ama nnipa pii ahwere wɔn nkwa. Kuw bi a wɔde wɔn ani di wiase nsɛm akyi (Worldwatch Institute) bɔ amanneɛ sɛ efi afe 1914 reba no, nnipa bɛboro ɔpepem 100 na wɔahwere wɔn nkwa wɔ ɔko mu. Efi afe 1900 besi afe 2000 yɛ mfe 100, nanso sɛ yɛhwɛ nnipa dodow a ɔko kunkum wɔn saa mfe ɔha pɛ no mu a, ɛdɔɔso koraa sen nnipa dodow a ɔko akunkum wɔn fi Yesu bere so besi afe 1900. Abu abɔ ho mmiɛnsa ne akyi. Awerɛhow ne yaw a ɔko nti nnipa mpempem pii afa mu de, yɛnka!\n7 Aduankɔm. Yesu kae sɛ: “Aduankɔm ne asasewosow bɛba mmeaemmeae.” (Mateo 24:7) Ɛnnɛ aduan abu so wɔ wiase sen bere biara a abɛsen kɔ, nanso nnipa pii nnya aduan nni. Adɛn ntia? Efisɛ wonni sika a wɔde bɛtɔ aduan anaa asase a wɔbɛyɛ so afuw. Nnipa bɛboro ɔpepepem baako deɛ, wɔn sikasɛm nye koraa, enti nea wobedi mpo, ɛyɛ den. Wiase Nyinaa Akwahosan Ahyehyɛde no bɔ amanneɛ sɛ, afe biara mmofra mpempem pii na wowuwu, efisɛ wonnya aduan a ahoɔden wom nni.\n8, 9. Dɛn na ɛkyerɛ sɛ Yesu nsɛm a ɔka faa asasewosow ne yare ho no aba mu?\n8 Asasewosow. Yesu hyɛɛ nkɔm sɛ: “Asasewosow akɛse bɛba.” (Luka 21:11) Ɛnnɛ, sɛnea nneɛma rekɔ no kyerɛ sɛ asasewosow akɛseakɛse besi afe biara. Efi afe 1900 no, nnipa bɛboro ɔpepem mmienu na asasewosow akunkum wɔn. Seesei sɛ asasewosow bi rebesi a, mfiri wɔ hɔ a ɛboa ma yehu no ntɛm. Nanso ne nyinaa akyi no, nnipa pii na wɔhwere wɔn nkwa.\n9 Yare. Yesu kae sɛ “ɔyaredɔm” bɛba. Ɛno kyerɛ sɛ nyarewa a ɛyɛ hu betu atese na akunkum nnipa pii. (Luka 21:11) Ɛwom sɛ adɔkotafo anya nkɔanim wɔ ayaresa mu deɛ, nanso nyarewa bebree wɔ hɔ a wonnyaa ano aduru. Amanneɛbɔ bi kyerɛ sɛ, afe biara nnipa mpempem pii na yare bi te sɛ nsamanwaw, atiridiinini ne ayamtu kunkum wɔn. Ɛno da nkyɛn a, adɔkotafo ahu nyarewa afoforo 30 a emu bi yɛ koankorɔ.\nSUBAN A NKURƆFO BƐDA NO ADI WƆ NNA A EDI AKYIRI MU\n10. Asɛm a ɛwɔ 2 Timoteo 3:1-5 no, sɛn na aba mu?\n10 Bible ka wɔ 2 Timoteo 3:1-5 sɛ: “Nna a edi akyiri mu no, mmere a emu yɛ den bɛba.” Ɔsomafo Paulo kyerɛɛ suban a nnipa pii bɛda no adi wɔ nna a edi akyiri no mu. Ɔkae sɛ nnipa bɛyɛ\nwɔn a wɔdɔ anigyede sen Onyankopɔn\nwɔn a wɔdɔ Onyankopɔn nso wɔmfa n’asɛm nyɛ adwuma\n11. Sɛnea Dwom 92:7 kyerɛ no, dɛn na ɛbɛto abɔnefo?\n11 Saa na nnipa pii suban te wɔ mo mpɔtam hɔ anaa? Ɛte saa wɔ wiase baabiara. Nanso Onyankopɔn bɛyɛ ho biribi nnansa yi ara. Waka sɛ: “Sɛ nnebɔneyɛfo fifi sɛ wura, na amumɔyɛfo nyinaa pae sɛ nhwiren a, ɛyɛ ɔsɛe korakora a ɛbɛba wɔn so ntia.”—Dwom 92:7.\nNNEƐMA PA BI BƐKƆ SO WƆ AWIEI BERE MU\n12, 13. Dɛn na Yehowa ama yɛahu wɔ awiei bere yi mu?\n12 Ɛnyɛ yaw ne amanehunu a ɛbɛdɔɔso nkutoo na Bible kae sɛ ɛbɛba wɔ awiei bere mu. Ɛkae nso sɛ nneɛma pa bi bɛkɔ so.\n“Wɔbɛka Ahenni ho asɛmpa yi wɔ asase so nyinaa.”—Mateo 24:14\n13 Nnipa bɛte Bible mu nsɛm ase. Odiyifo Daniel kyerɛw biribi faa awiei bere no ho. Ɔkae sɛ: “Nimdeɛ a edi mu bɛdɔɔso.” (Daniel 12:4) Wei kyerɛ sɛ Onyankopɔn bɛma ne nkurɔfo ate Bible ase asen bere biara a abɛsen kɔ. Efi afe 1914 reba paa na Yehowa ama nkurɔfo anya Bible mu ntease. Ebi ne sɛ, yɛabehu sɛ Yehowa din nyɛ biribi a ɛsɛ sɛ yedi ho agorɔ, na asase nso wammɔ no kwa. Yɛahu nea agyede no nso kyerɛ ne tebea a awufo wom, na yɛate owusɔre nso ase. Yɛabehu sɛ Onyankopɔn Ahenni nko ara na ebetumi ayi yɛn haw nyinaa afi hɔ. Afei nso, yɛahu nea yɛyɛ a, yebenya anigye ne sɛnea ɛsɛ sɛ yɛbɔ yɛn bra ma ɛsɔ Onyankopɔn ani. Nanso dɛn na Onyankopɔn asomfo de nimdeɛ a wɔanya yi reyɛ? Bible nkɔmhyɛ foforo bɛma yɛanya ho mmuae.—Hwɛ Nsɛm Bi Mu Nkyerɛkyerɛmu 21 ne 25.\n14. Aman dodow sɛn na wɔreka Ahenni no ho asɛm wɔ so? Henanom na wɔreka?\n14 Nkyerɛkyerɛ adwuma a wɔreyɛ wɔ wiase nyinaa. Yesu kaa wiase awiei ho asɛm sɛ: “Wɔbɛka ahenni ho asɛmpa yi wɔ asase so nyinaa.” (Mateo 24:3, 14) Wɔreka Ahenni ho asɛmpa wɔ aman bɛboro 230 so wɔ kasa bɛboro 700 mu. Enti wokɔ wiase baabiara a, Yehowa Adansefo a wofi “amanaman ne mmusuakuw” mu reboa nkurɔfo ma wɔahu sɛnea Ahenni no te ne nea ɛbɛyɛ ama nnipa. (Adiyisɛm 7:9) Wɔka asɛmpa no a, wonnye sika biara. Nnipa pii mpɛ wɔn asɛm na wɔtan wɔn ani sɛnea Yesu kae no, nanso biribiara nni hɔ a ebetumi asiw asɛnka adwuma no kwan.—Luka 21:17.\n15. (a) Dɛn na ɛma wugye di sɛ yɛwɔ awiei bere no mu? (b) Wɔn a wɔbɛyɛ osetie ama Yehowa no, dɛn na wobenya? Wɔn a worentie no nso dɛn na ɛbɛto wɔn?\n15 Wugye di sɛ yɛwɔ awiei bere no mu? Bible nkɔmhyɛ a ɛfa wiase awiei ho no, emu pii aba mu. Ɛrenkyɛ koraa Yehowa bɛma yɛagyae asɛnka adwuma no na wama “awiei no” aba. (Mateo 24:14) Dɛn ne awiei no? Ɛyɛ bere a Onyankopɔn beyi abɔnefosɛm nyinaa afi hɔ; Bible frɛ no Harmagedon. Saa bere no, Yehowa bɛma Yesu ne n’abɔfo ahoɔdenfo no asɛe obiara a ɔmpɛ sɛ otie Onyankopɔn ne ne Ba no. (2 Tesalonikafo 1:6-9) Ɛba saa a, Satan ne n’abɔfo bɔne no rennya kwan nnaadaa nnipa bio. Afei wɔn a wɔyɛ osetie ma Onyankopɔn na wogye n’Ahenni tom no de wɔn ani behu Onyankopɔn bɔhyɛ nyinaa.—Adiyisɛm 20:1-3; 21:3-5.\n16. Wohwɛ sɛnea awiei no abɛn a, dɛn na ɛsɛ sɛ woyɛ?\n16 Wiase a Satan di so yi bɛba awiei nnansa yi ara. Enti, ehia sɛ yɛn mu biara bisa ne ho sɛ, ‘Dɛn na ɛsɛ sɛ meyɛ?’ Yehowa pɛ sɛ wusua nneɛma pii fi Bible mu. Enti mfa wo Bible adesua no nni agorɔ koraa. (Yohane 17:3) Nnawɔtwe biara Yehowa Adansefo hyiam sua Bible, na ɛboa nkurɔfo ma wɔte Bible ase. Enti bɔ mmɔden kɔ ne nyinaa bi. (Kenkan Hebrifo 10:24, 25.) Bere a woresua ade no, sɛ wuhu sɛ ɛsɛ sɛ woyɛ nsakrae bi a, nsuro sɛ wobɛyɛ. Sɛ wutumi yɛ saa a, wo ne Yehowa adamfofa mu bɛyɛ den papaapa.—Yakobo 4:8.\n17. Adɛn nti na awiei no bɛba abɛto nnipa dodow no ara mpofirim?\n17 Ɔsomafo Paulo kae sɛ bere a nnipa pii nhwɛ kwan no, abɔnefo sɛe bɛba “sɛnea korɔmfo ba anadwo.” (1 Tesalonikafo 5:2) Yesu ka too hɔ sɛ nnipa dodow no ara bebu wɔn ani agu nneɛma a ɛbɛkyerɛ sɛ yɛwɔ awiei bere mu no so. Ɔkae sɛ: “Sɛnea na Noa nna no te no, saa ara na onipa Ba no mmae bɛyɛ. Na nna a edii nsuyiri no anim no, wodidi nomee, mmarima warewaree na wɔde mmea memaa aware kosii da a Noa hyɛn adaka no mu, na wɔanhu kosii sɛ nsuyiri no bae bɛpraa wɔn nyinaa kɔe. Na saa ara na onipa Ba no mmae nso bɛyɛ.”—Mateo 24:37-39.\n18. Kɔkɔbɔ bɛn na Yesu de maa yɛn?\n18 Yesu bɔɔ yɛn kɔkɔ sɛ ɛnsɛ sɛ yɛma “adidi mmoroso ne asanom ntraso ne asetena mu dadwen” gye yɛn adwene. Ose awiei no bɛba prɛko pɛ te “sɛ afiri.” Ɔsan kae sɛ: “Ɛbɛba wɔn a wɔtete asase so baabiara no nyinaa so.” Afei, otuu yɛn fo sɛ: “Monkɔ so nwɛn, na monsrɛ [anaasɛ mumfi komam mmɔ mpae] bere nyinaa na moatumi aguan nneɛma a etwa sɛ esisi yi nyinaa, na moatumi agyina onipa Ba no anim.” (Luka 21:34-36) Adɛn nti na ɛho hia sɛ yetie Yesu afotu yi? Efisɛ, ɛrenkyɛ koraa Yehowa bɛsɛe Satan wiase bɔne yi. Wɔn a Yehowa ne Yesu agye wɔn atom no nko ara na wobenya wɔn ti adidi mu wɔ awiei bere no mu, na wɔatena ase daa wɔ wiase foforo no mu.—Yohane 3:16; 2 Petro 3:13.\n^ nky. 4 Mikael yɛ Yesu Kristo din foforo. Sɛ wopɛ wei ho nsɛm pii a, yɛsrɛ sɛ hwɛ Nsɛm Bi Mu Nkyerɛkyerɛmu 23.\nNOKWASƐM 1: YEHOWA AKYERƐ YƐN NEA ƐBƐBA DAAKYE\n“Me na mifi mfiase ka awiei asɛm, na mifi tete ka nea ensii.”—Yesaia 46:10\nDɛn na yenim fa awiei bere no ho?\nAfe 1914 mu na Yesu bɛyɛɛ ɔhene wɔ soro.\nYesu kae sɛ bere bi bɛba a, asetena bɛyɛ den ama nnipa.\nAdiyisɛm 12:7-9, 12\nBere a Yesu bɛyɛɛ ɔhene no, ankyɛ koraa na ɔtow Satan fii soro kyenee asase so. Satan ani abere papaapa, efisɛ “bere a aka” a Onyankopɔn beyi no afi hɔ “yɛ tiaa.”\nNOKWASƐM 2: AWIEI BERE NO MU NA YƐWƆ YI\n“Dɛn na ɛbɛyɛ wo mmae ne bere a ɛwɔ hɔ yi awiei ho sɛnkyerɛnne?”—Mateo 24:3\nBible nkɔmhyɛ bɛn na woahu sɛ aba mu?\nYɛahu sɛ akokoakoko, aduankɔm, asasewosow ne ɔyaredɔm atu atese sen bere biara.\nƆsomafo Paulo kyerɛɛ suban a nnipa bɛda no adi wɔ nna a edi akyiri no mu.\nƐnnɛ, Onyankopɔn reboa ne nkurɔfo ma wɔate Bible ase asen bere biara a abɛsen kɔ.\nYɛreka Ahenni ho asɛmpa no wɔ asase so baabiara.\nNOKWASƐM 3: ƐNNƐ NE BERE A ƐSƐ SƐ WOYƐ YEHOWA APƐDE\n“Yehowa da no reba sɛnea ɔkorɔmfo ba anadwo no ara pɛ.”—1 Tesalonikafo 5:2\nSɛnea awiei no abɛn no, dɛn na ɛsɛ sɛ woyɛ?\nMfa Bible sua nni agorɔ koraa.\nHebrifo 10:24, 25\nWokɔ Yehowa Adansefo nhyiam a, ɛbɛboa wo ma woasua nneɛma pii afi Bible mu.\nYɛ nsakrae biara a ehia na woatumi abɛn Onyankopɔn.\nMma biribiara nntwetwe w’adwene; yere wo ho som Yehowa.\n“Awieeɛ No”—Dɛn na Ɛkyerɛ?\nWonim sɛ “awieeɛ no” ho asɛm a Bible ka no yɛ anigyesɛm ankasa?\nƆko a Ɛdanee Wiase Butuwii\nYehowa Adansefo—Wɔayɛ Nhyehyɛe De Reka Asɛm No


Wiase Nyinaa Fekuw Bi a Wɔboa Wɔn Ho Wɔn Ho\nƆwɛn-Aban—Nea Adesua Nsɛm Wom | April 15, 2001\nKENKAN WƆ Albanian Arabic Armenian (West) Bicol Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Moore Myanmar Norwegian Ossetian Papiamento (Curaçao) Polish Portuguese Rarotongan Romanian Samoan Sepedi Seychelles Creole Shona Silozi Slovak Slovenian Spanish Sranantongo Swahili Swedish Tatar Thai Tsonga Tswana Turkish Twi Ukrainian Urdu Vietnamese Zulu\nNNIPA sa so araa kosi baabi a aniwa betumi ahwɛ ade akodu. Wɔn mu pii mfe akɔ anim, na wɔn mu bi ayɛ mmerɛw ma ɛyɛ den sɛ wɔbɛnantew. Mmea a wɔafa afuru ne awarefo a wɔn mfe nkɔɔ anim pii a wɔretwe wɔn mma nkumaa ka ho. Wɔn nyinaa yɛ aguanfo—mmarima, mmea, ne mmofra—a amanko, atoyerɛnkyɛm, anaa nsɛm tebea foforo ama wɔaguan afi wɔn kurom rekɔhwehwɛ guankɔbea wɔ ɔman a ɛbɛn mu. Ama ebinom atu afi wɔn afie mu mpɛn pii. Sɛ wohu ɔman basabasayɛ anaa atoyerɛnkyɛm ho sɛnkyerɛnne bi pɛ a, wɔsesa wɔn nneɛma kakra fa wɔn mma, na wɔakɔhwehwɛ guankɔbea. Afei, sɛ tebea no san yɛ yiye a, aguanfo pii san kosisi wɔn adan na wofi ɔbra ase bio.\nMfe pii a abɛsen no, Central African Republic ama aguanfo a wofi aman pii so aba wɔn man no mu. Nnansa yi, nnipa mpempem pii a Yehowa Adansefo pii ka ho, guan fii Democratic Republic of Congo a ɔko asi hɔ no kɔɔ Central African Republic a ahobammɔ kakra wɔ hɔ no.\nAnuanom Bɛboa Wɔn\nAdansefo a wɔwɔ Central African Republic no faa no sɛ ɛyɛ hokwan a wɔanya sɛ wɔbɛyɛ mmɔborohunu ade ho nhyehyɛe. Wɔhwehwɛɛ dabere maa anuanom a na wɔreba no. Mfiase no, wonyaa adan wɔ ankorankoro afie mu, nanso bere a aguanfo no dodow kɔɔ anim no, ɛbɛdaa adi sɛ na ɛsɛ sɛ wɔyɛ nhyehyɛe foforo a edi mũ. Wɔde Ahenni Asa horow bi yɛɛ dabere. Ɛhɔnom anuanom hyehyɛɛ nkanea no bi kaa ho, sisii nsu nnurubɛn, na wɔkaa adan no mu semɛnte sɛnea ɛbɛyɛ na wɔn a wɔbɛda hɔ no ho atɔ wɔn. Aguanfo no ne ɛhɔnom anuanom no boom yɛɛ saa bere tiaa mu dabere yi ho adwuma. Wɔyɛɛ Kristofo nhyiam horow ho nhyehyɛe wɔ Lingala kasa mu sɛnea ɛbɛyɛ a wɔn a wɔreba no benya honhom fam aduan a ɛma nkwa no. Biakoyɛ a ɛkɔɔ so wɔ hɔnom Adansefo no ne wɔn ahɔho no ntam no daa no adi sɛ amanaman ntam onuayɛ bi wɔ hɔ ampa.\nƐnyɛ bere nyinaa na na aguanfo ne wɔn mmusua nyinaa bom ba. Ɛtɔ mmere bi a, abusuafo a wɔn ntam atetew no san hyiam wɔ baabi a wɔkɔsoɛ no. Wɔkyerɛw wɔn a wɔabedu dwoodwoo no din to Ahenni Asa biara so. Na wɔyɛ nhyehyɛe de hwehwɛ wɔn a wɔayera no. Da biara da na Baa dwumadibea a ɛde Yehowa Adansefo adwuma no ho akwankyerɛ ma wɔ ɔman no mu no de kar abiɛsa kohyia Adansefo a wɔda so nam kwan so reba no, na wɔhwehwɛ obiara a ebia wayera no. Wɔde nkyerɛwde akɛse a ɛkenkan sɛ “ƆWƐN-ABAN—Yehowa Adansefo” na ɛhyɛɛ kar ahorow yi agyirae.\nHwɛ anigye a aguanfo mmofra baason a na wɔne wɔn awofo ntam atetew no nyae bere a wohuu Yehowa Adansefo kar no. Ntɛm ara na wotutuu mmirika kɔɔ kar no ho kɔdaa wɔn ho adi sɛ wɔyɛ Adansefo. Anuanom no ma wɔforoo kar no, na wɔde wɔn kɔɔ Ahenni Asa bi so, baabi a awiei koraa no wohuu wɔn abusuafo bio no.\nDɛn na ama Kristofo komapafo yi atumi agyina tebea horow a ɛnyɛ pɛnkoro na asi, na mmom mpɛn pii, no ano? Wogye di koraa sɛ yɛte nna a edi akyiri a Kyerɛw Kronkron no kaa ho asɛm siei no mu.—2 Timoteo 3:1-5; Adiyisɛm 6:3-8.\nEnti, wonim sɛ ɛrenkyɛ na Yehowa Nyankopɔn de akodi, ɔtan, basabasayɛ, ne nitan aba awiei. Aguanfo haw bɛyɛ ade a atwam. Enkosi saa bere no, Yehowa Adansefo bɔ mmɔden sɛ wɔbɛboa wɔn ho wɔn ho ma ɛne ɔsomafo Paulo afotu a ɛwɔ 1 Korintofo 12:14-26 no ahyia. Ɛwom sɛ asubɔnten, ahye, kasa, ne ɔkwan a ɛda wɔn ntam no ama wɔn ntam atetew de, nanso wodwen wɔn ho wɔn ho, enti sɛ ehia wɔn mu bi biribi a, wɔyɛ ho ade ntɛm so.—Yakobo 1:22-27.\n[Asase mfonini wɔ kratafa 30]\n[Mfonini ahorow wɔ kratafa 30]\nWɔdan Ahenni Asa abiɛsa de yɛɛ beae a wogye ahɔho\nWɔhyehyɛɛ gyaade ntɛm so\nAguanfo bebree toatoaa so bae\n[Mfonini ahorow wɔ kratafa 31]\nWɔn a wɔawo wɔn foforo nanso wɔyɛ aguanfo\nShare Share Wiase Nyinaa Fekuw Bi a Wɔboa Wɔn Ho Wɔn Ho\nw01 4/15 kr. 30-31\nHwɛ Nea Ɔyɛ Anwonwade No!\nDwen Onyankopɔn Anwonwade Ho\nWɔannyaw Yɛn Nko Bere a Wɔsɔɔ Yɛn Gyidi Hwɛe No\nAsɔre Agyanom—So Wogyinaa Bible Mu Nokware Akyi?\nSɛnea Wubegyina Ɛyawdi Ano\nEbetumi Asi Wo Yiye Ɛmfa Ho Sɛnea Wɔtetee Wo\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 15, 2001\nShare Share ƆWƐN-ABAN—NEA ADESUA NSƐM WOM April 15, 2001\nƆWƐN-ABAN—NEA ADESUA NSƐM WOM April 15, 2001


Yohane 17 NA-TWI - Yesu bɔ mpae ma n’asuafo - Yesu kaa - Bible Gateway\nYohane 16Yohane 18\nYohane 17 Nkwa Asem (NA-TWI)\nYesu bɔ mpae ma n’asuafo\n17 Yesu kaa saa nsɛm yi wiei no, ɔhwɛɛ soro bɔɔ mpae se, “Agya, bere no adu. Hyɛ wo Ba no anuonyam, na Ɔba no nso nhyɛ wo anuonyam. 2 Womaa no nnipa nyinaa so tumi sɛnea ɛbɛyɛ a ɔbɛma wɔn a wode wɔn maa no no nkwa a enni awiei. 3 Na ɔkwan a wɔnam so benya nkwa a enni awiei ne sɛ, wobehu Onyankopɔn koro nokwafo no, ne Yesu Kristo a wosomaa no baa asase so no! 4 Medaa w’anuonyam adi kyerɛɛ wɔ asase so na miwiee adwuma a wode hyɛɛ me nsa no yɛ. 5 Na afei, Agya, fa anuonyam a mewɔ wɔ w’anim ansa na worebɔ wiase no hyɛ me wɔ w’anim ha.\n6 “Mama nnipa a na anka wɔte wiase a wode wɔn hyɛɛ me nsa no ahu wo. Na wɔyɛ wo de na wode wɔn maa me. Wɔatie w’asɛm. 7 Afei wɔahu sɛ biribiara a wode maa me no fi wo nkyɛn. 8 Mekaa asɛm a woka kyerɛɛ me se menka nkyerɛ wɔn no kyerɛɛ wɔn na wotiei. Wonim sɛ ɛyɛ nokware sɛ mifi wo nkyɛn na mebae. Na wogye di sɛ wo na wosomaa me.\n9 “Mebɔ mpae ma wɔn. Memmɔ mpae mma wɔn a wonnye w’asɛm nni, na mmom, nnipa a wode wɔn maa me no na mebɔ mpae ma wɔn, efisɛ, wɔyɛ wo de. 10 Biribiara a mewɔ no yɛ wo de na biribiara a wowɔ no nso yɛ me de. Ɛnam eyinom so ama manya anuonyam. 11 Na afei merefi wiase, na magyaw wɔn wɔ akyiri reba wo nkyɛn. Agya kronkron, wɔn a wode wɔn maa me no, fa wo din a tumi wɔ mu no bɔ wɔn ho ban na wɔayɛ baako sɛnea wo ne me yɛ baako no. 12 Bere a me ne wɔn wɔ hɔ no, mede tumi a wode maa me no hwɛɛ wɔn so. Mebɔɔ wɔn ho ban, na wɔn mu biara annyera, gye onipa a ɛsɛ sɛ ɔyera no nko ara, sɛnea ɛbɛyɛ a, Kyerɛwsɛm no bɛba mu.\n13 “Afei mereba wo nkyɛn. Maka saa nsɛm yi nyinaa bere a meda so wɔ wiase yi sɛnea ɛbɛyɛ a m’anigye bɛhyɛ wɔn ma. 14 Mekaa w’asɛm kyerɛɛ wɔn na wiasefo tan wɔn, efisɛ, womfi wiase sɛnea me nso mimfi wiase no. 15 Mimmisa wo sɛ yi wɔn fi wiase, na mmom, mesrɛ sɛ, bɔ wɔn ho ban fi ɔbonsam nsam. 16 Sɛnea mimfi wiase no, saa ara nso na womfi wiase. 17 Fa wo nsɛm a ɛyɛ nokware no kyerɛkyerɛ wɔn na ɛntew wɔn ho, nyɛ wɔn kronkron. 18 Sɛnea wosomaa me baa wiase no, saa ara na me nso meresoma wɔn akɔ wiase. 19 Wɔn nti, mede me ho ma wo sɛnea ɛbɛyɛ a wɔn nso de wɔn ho nyinaa bɛma wo.\n20 “Memmɔ mpae mma wɔn nko. Mebɔ mpae ma wɔn a wɔnam wɔn asɛm a wɔbɛka no so agye adi no nso. 21 Mebɔ mpae sɛ wɔn nyinaa bɛyɛ baako. Agya, sɛnea wowɔ me mu na me nso mewɔ wo mu no, saa ara nso na ma wɔntena yɛn mu. Ma wɔn nyinaa nyɛ baako sɛnea ɛbɛyɛ a, wiase begye adi sɛ, wo na wosomaa me.\n22 “Mede anuonyam a wode hyɛɛ me a ɛmaa me ne wo yɛɛ baako no ahyɛ wɔn sɛnea ɛbɛyɛ a, wɔn nso, wɔbɛyɛ baako sɛnea yɛn nso yɛyɛ baako no. 23 Mewɔ wɔn mu na wo nso wowɔ me mu, sɛnea ɛbɛyɛ a, wɔn nyinaa bɛyɛ baako na wiase ahu sɛ, wo na wosomaa me na wodɔ wɔn sɛnea wodɔ me no.\n24 “Agya, mepɛ sɛ wɔn a wode wɔn maa me no bɛka me ho wɔ faako a mewɔ no, na wɔahu m’anuonyam, anuonyam a wode maa me no, efisɛ, wodɔ me ansa na wobɔɔ wiase.\n25 “Agya kronkron, wiase nnim wo, nanso me de, minim wo; na asuafo yi nim sɛ wo na wosomaa me. 26 Mama wɔahu sɛnea wo te na mɛkɔ so ayɛ saa daa, sɛnea ɛbɛyɛ a ɔdɔ a wodɔ me no bɛtena wɔn nso mu na me nso, matena wɔn nso mu bi.”


Jeremiah 52 NIV - Yeremia 52 ASCB\n1Sedekia dii adeɛ no, na wadi mfirinhyia aduonu baako. Ɔdii adeɛ wɔ Yerusalem mfirinhyia dubaako. Na ne maame din de Hamutal a ɔyɛ Yeremia babaa a ɔfiri Libna. 2Ɔyɛɛ bɔne wɔ Awurade ani so, sɛdeɛ Yehoiakim yɛeɛ no. 3Awurade abufuo enti na yeinom nyinaa baa Yerusalem ne Yuda so, na akyire no, ɔyii nʼani firii wɔn so.\nAfei, Sedekia sɔre tiaa Babiloniahene.\n4Enti Sedekia adedie afe a ɛtɔ so nkron no, bosome a ɛtɔ so edu ne da a ɛtɔ so edu no, Babiloniahene Nebukadnessar ne nʼakodɔm nyinaa tuu Yerusalem so sa; Wɔtuaa kuropɔn no, na wɔyɛɛ mpie twaa ho hyiaeɛ. 5Wɔkaa Yerusalem hyɛɛ kɔsii ɔhene Sedekia ahennie no mfeɛ dubaako so.\n6Ɛduruu Tammus bosome (bɛyɛ Kitawonsa) da a ɛtɔ so dunwɔtwe no, Sedekia ahennie mfeɛ dubaako mu no, na ɛkɔm a aba kuropɔn no mu no ano ayɛ den yie, ama wɔn aduane a aka no nyinaa asa. 7Na kuropɔn no ɔfasuo fa bi abu agu fam enti, asraafoɔ no nyinaa yɛɛ adwene sɛ, wɔbɛdwane afiri kuropɔn no mu. Nanso, ɛsiane sɛ na Babiloniafoɔ atwa kuropɔn no ho ahyia enti, wɔtwɛn kɔsii anadwo, na wɔdwane faa ɛpono a ɛda afasuo mmienu a ɛwɔ ɔhene no nturo no mu mu. Wɔyɛɛ ntɛm faa wiramkwan de wɔn ani kyerɛɛ Yordan bɔnhwa no. 8Nanso, Babilonia akodɔm no taa Ɔhene Sedekia kɔtoo no wɔ Yeriko tata so. Na nʼasraafoɔ no nyinaa afiri ne ho abɔ apete, 9na wɔkyeree no.\nWɔfaa no dedua de no kɔmaa Babiloniahene wɔ Ribla a ɛwɔ Hamat asase so, na ɛhɔ na ɔbuu no atɛn. 10Ribla hɔ na Babiloniahene kunkumm Sedekia mmammarima wɔ nʼanim na ɔkumm Yudafoɔ adwumayɛfoɔ nyinaa nso. 11Afei ɔtutuu Sedekia ani, de kɔbere mfrafraeɛ mpokyerɛ guu no sɛ ɔde no rekɔ Babilonia. Ɛhɔ na ɔde no too afiase kɔsii ne wu da.\n12Ab bosome (bɛyɛ Ɔsannaa) ɛda a ɛtɔ so dunan wɔ afe a ɛyɛ Nebukadnessar mfeɛ dunkron adedie mu no, Nebusaradan a ɔyɛ awɛmfoɔ so panin a ɔyɛ Babiloniahene mpanimfoɔ nu mu baako no kɔɔ Yerusalem. 13Ɔde ogya too Awurade asɔredan, ahemfie ne afie a ɛwɔ Yerusalem nyinaa mu. Ɔhyee efie biara a ɛdi mu. 14Babiloniafoɔ akodɔm a wɔhyɛ ɔhene awɛmfoɔ so sahene ase no bubuu afasuo a atwa Yerusalem ho ahyia no nyinaa. 15Ɔsahene Nebusaradan a ɔtua awɛmfoɔ ano no faa wɔn a wɔdi hia no mu bi, wɔn a wɔkaa kuropɔn no mu, adwumfoɔ a wɔaka ne wɔn a wɔkɔdɔm Babiloniahene no kɔɔ nnommumfa mu. 16Nanso, Nebusaradan gyaa wɔn a wɔdi hia wɔ asase no so no nkaeɛ sɛ wɔnhwɛ bobe nturo ne mfuo no.\n17Babiloniafoɔ no bubuu kɔbere mfrafraeɛ afadum, nnyinasodeɛ a wɔtumi moma soɔ ne kɔbere mfrafraeɛ Po a na ɛwɔ Awurade asɔredan mu, na wɔde kɔbere mfrafraeɛ no nyinaa kɔɔ Babilonia. 18Afei, wɔfaa nkukuo, nsofi, kaneahoma twitwasoɔ, ɔpete nkuruwa, nwowaa ne kɔbere mfrafraeɛ nneɛma a wɔde yɛ ɔsom adwuma wɔ asɔredan mu no nso kɔeɛ. 19Ɔhene awɛmfoɔ sahene no faa nkankyee, nkankyee ntrawantrawa, ɔpete nkuruwa, nkukuo, kaneannua, nwowaa ne nkuruwa a wɔde di ɔnom afɔrebɔ ho dwuma no kɔeɛ; wɔde sikakɔkɔɔ amapa anaa dwetɛ na ɛyɛɛ yeinom nyinaa.\n20Na wɔntumi nkari kɔbere mfrafraeɛ a wɔde yɛɛ afadum mmienu no, Ɛpo no ne anantwinini dumienu a ɛwɔ nʼase ne nnyinasoɔ a wɔmoma soɔ a Ɔhene Salomo yɛɛ wɔ Awurade asɔredan mu yi mu duru. 21Na afadum no biara ɔsorokɔ yɛ anammɔn aduonu nson ɛnna ne kanko mu nso yɛ anammɔn dunwɔtwe. Emu da tokuro na nʼafaban no mu pipiripie yɛ nsateakwaa ɛnan. 22Na kɔbere mfrafraeɛ ntaasoɔ a ɛsi afadum baako so no ɔsorokɔ yɛ anammɔn nson ne fa a wɔde kɔbere mfrafraeɛ ateaa ahyehyɛ ho nyinaa ahyia. Afadum a aka no nso a wɔde kɔbere mfrafraeɛ ateaa ahyehyɛ ho no te sɛ baako no. 23Na Kɔbere mfrafraeɛ ateaa aba a ɛsensɛn ntaasoɔ no ano no yɛ aduɔkron nsia, ɛnna deɛ ɛkata ntaasoɔ no ho yɛ ɔha.\n24Awɛmfoɔ no sahene no faa ɔsɔfopanin Seraia, abadiakyire Sefania ne ɔpono ano hwɛfoɔ baasa no sɛ nneduafoɔ. 25Ɔfaa ɔpanin a ɔtua asraafoɔ no ano, ne adehyeɛ afotufoɔ baason firii nnipa a na wɔda so wɔ kuropɔn no mu no. Afei ɔfaa ɔtwerɛfoɔ a na ɔyɛ adwumayɛfoɔ panin ma wɔn a wɔfa nnipa ma wɔkɔyɛ asraafoɔ wɔ asase no so, ne nʼadwumayɛfoɔ no mu aduosia a ɔhunuu wɔn wɔ kuropɔn no mu. 26Ɔsahene Nebusaradan faa wɔn nyinaa de wɔn brɛɛ Babiloniahene wɔ Ribla. 27Wɔ Ribla a ɛwɔ Hamat hɔ no, ɔhene no ma wɔkunkum wɔn.\nEnti wɔtwaa Yuda asuo firii nʼasase so.\n28Nnipa dodoɔ a Nebukadnessar de wɔn kɔɔ nkoasom mu nie:\nnʼadedie afe a ɛtɔ so nson mu,\n29Nebukadnessar adedie afe a ɛtɔ so dunwɔtwe mu,\nnnipa a wɔfiri Yerusalem, 832;\n30nʼadedie afe a ɛtɔ so aduonu mmiɛnsa mu,\nɔsahene Nebusaradan a ɔtua ɔhene awɛmfoɔ ano no de Yudafoɔ 745 kɔɔ nnommumfa mu.\nNnipa no nyinaa dodoɔ yɛ 4,600.\n31Ɔhene Yehoiakin dii mfeɛ aduasa nson wɔ nʼasutwa mu wɔ Babilonia no, Ewil-Merodak bɛdii Babiloniahene. Ɔhunuu Yehoiakyin mmɔbɔ, enti ɔyii no firii afiase saa afe no ara mu Adar bosome (bɛyɛ Oforisuo) da a ɛtɔ so mmienu. 32Ɔkaa abodwosɛm kyerɛɛ no, na ɔmaa no diberɛ a ɛwɔ animuonyam sene ahemfo a wɔne no wɔ Babilonia no deɛ. 33Enti Yehoiakin yii nʼafiase ntadeɛ guu nkyɛn, na ɛfiri saa ɛda no ɔdidii wɔ ɔhene didipono so ɛberɛ biara kɔsii ne wu da. 34Na Babiloniahene no sane maa Yehoiakin sika berɛ ano berɛ ano, ma ɔde tuatua ne ho aka kɔsii ne owuda.\nASCB : Yeremia 52


Aso Jehovah Adasefo Yɛ Sumase Kuw? | Nsɛm A Wɔtaa Bisa\nKENKAN WƆ Afrikaans Albanian Altai America Mmum Kasa Amharic Arabic Argentina Mmum Kasa Armenian Armenian (West) Assamese Australia Mmum Kasa Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bislama Bosnian Boulou Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Corsican Croatian Czech Dangme Danish Digor Dutch English (Borɔfo) Estonian Ewe (Awona) Faroese Fijian Finnish Fon French Ga (Nkran Kasa) Galician Garifuna Georgian German German Mmum Kasa Greek Greenlandic Guarani Gujarati Haitian Creole Hausa Hebrew Hiligaynon Hindi Hungarian Hungary Mmum Kasa Iban Icelandic Igbo Iloko Indonesian Irish Mmum Kasa Italian Italy Mmum Kasa Japanese Javanese Kabiye Kabyle Kannada Karen (S'gaw) Kekchi Kikamba Kikaonde Kikongo Kinyarwanda Kirghiz Kirundi Kisi Kisonge Kongo Korean Krio Kwanyama Lamba Latvian Lingala Lithuanian Low German Luo Malagasy Malay Malayalam Maltese Mam Mambwe-Lungu Mapudungun Marathi Mazatec (Huautla) Mende Mfantse Mingrelian Mixe (North Central) Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Norwegian Nzema Oromo Ossetian Pangasinan Papiamento (Aruba) Persian Polish Portuguese Portuguese (Portugal) Punjabi Quechua (Ayacucho) Quechua (Cuzco) Rarotongan Romanian Russia Mmum Kasa Russian Samoan Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Solomon Islands Pidgin Spanish Spanish Mmum Kasa Sunda Swahili Swati Swedish Tagalog Tahitian Tajiki Tankarana Tarascan Tatar Telugu Tetun Dili Thai Tigrinya Tlapanec Tojolabal Tok Pisin Totonac Tsonga Turkish Turkmen Tzeltal Tzotzil Ukrainian Urdu Valencian Venda Vezo Vietnamese Wallisian Welsh Xhosa Zapotec (Isthmus) Zulu\nOho, Jehovah Adasefo nnyɛ sumase kuw. Mbom no, yɛyɛ Christianfo a yɛbɔ mbɔdzen dɛ yebedzi Jesus Christ ne nhwɛdo ekyir, na yɛdze ne nkyerɛkyerɛ aabɔ hɛn bra.\nEbɛnadze nye sumase kuw?\nAsɛmfua “sumase kuw” no kyerɛ ndzɛmba ahorow pii ma nyimpa ahorow pii. Naaso, susũ nsusũi ahorow ebien bi a nkorɔfo taa nya, nye siantsir a ɔmmfa hɛn ho no ho.\nBinom susũ dɛ sumase kuw kyerɛ ɔsom bi a wɔaba fofor anaa wɔnngye nnto mu. Jehovah Adasefo mmfaa ɔsom fofor biara mbɔbɔɔ adze. Mbom no, ɔkwan a Christianfo a wodzi kan a wɔayɛ hɔn nhwɛdo nye nkyerɛkyerɛ ho kyerɛwtohɔ wɔ Bible mu no faa do somee no, dɛm kwan no ara na yɛfa do. Yedzi hɔn nhwɛdo no ekyir. (2 Timothy 3:16, 17) Yɛgye dzi dɛ, sɛ ɔba no ɔsom ho nsɛm mu a, Nwoma Krɔnkrɔn no nkotsẽe na yebotum egyina do akyerɛ dza ɔsɛ dɛ yɛgye to mu.\nBinom susũ dɛ sumase kuw yɛ nyamesom kuw bi a hɔnho yɛ hu na wɔwɔ nyimpa kwankyerɛfo. Jehovah Adasefo mmbu nyimpa biara dɛ ɔno nye hɔn kandzifo anaa kwankyerɛfo. Mbom no, yɛdze gyinapɛn yi a Jesus dze sii hɔ maa n’ekyirdzifo no yɛ edwuma: ‘ɔbaako nye hom Kwankyerɛfo, ɔnye Christ.’—Matthew 23:10.\nJehovah Adasefo som no mmbɛn sumase kuw ho beebiara, mbom no hɔn som no dze mfaso brɛ no mufo no nye afofor a wɔwɔ mpɔtamu hɔ so. Dɛ nhwɛdo no, hɛn som edwuma no aboa nyimpa pii ma woedzi suban bɔn ahorow bi a wɔaka hɔn hɔ no do, ibi nye ndubɔn nom nye asabow. Nkyii so, wɔ wiadze mfɛndzanan nyina no, yɛkyerɛ akenkan nye akyerɛw, na iyi aboa nyimpa mpempem pii ma woesũa akenkan nye akyerɛw. Na yɛsan so boa wɔ atoyerɛnkyɛm ber mu. Yɛyɛ edwumadzen dze nya nkantando pa wɔ afofor do dɛ mbrɛ Jesus hyɛɛ n’ekyirdzifo no dɛ wɔnyɛ no ara pɛr.—Matthew 5:13-16.\nFa mona Fa mona Aso Jehovah Adasefo Yɛ Sumase Kuw?


Hena na Odi Wiase So? | Bible Nsɛmmisa Ho Mmuae\nKENKAN WƆ Afrikaans Albanian Amharic Arabic Armenian Aymara Bengali Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Kazakh Kikaonde Kikuyu Kiluba Kimbundu Kinyarwanda Kirghiz Kirundi Kisonge Kongo Korean Krio Latvian Lingala Lithuanian Luganda Luo Macedonian Malagasy Malayalam Maltese Marathi Maya Moore Nepali Norwegian Nzema Ossetian Papiamento (Aruba) Papiamento (Curaçao) Polish Portuguese Punjabi Quechua (Bolivia) Romanian Russian Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tshiluba Tsonga Tswana Turkish Twi Ukrainian Umbundu Urdu Vietnamese Xhosa Yoruba Zande Zulu\nSɛ Onyankopɔn na odi wiase so a, anka amanehunu bebu so saa?\nNnipa pii gye di sɛ nokware Nyankopɔn no na odi wiase yi so. Nanso, sɛ saa na ɛte a, wohwɛ a anka amanehunu bɛhyɛ asase so ma saa? (Deuteronomium 32:4, 5) Bible ma yehu sɛ ɔbɔnefo bi na ɔredi wiase so.—Kenkan 1 Yohane 5:19.\nƐbaa no sɛn na ɔbɔnefo bi nyaa nnipa so tumi? Onyankopɔn bɔɔ nnipa no, ankyɛ na ɔbɔfo bi tew Onyankopɔn so atua. Saa ɔbɔfo no hyɛɛ nnipa baanu a wodi kan no kutupa sɛ wɔn nso wɔntew Onyankopɔn so atua. (Genesis 3:1-6) Nnipa baanu a wodi kan no tiee nea saa ɔbɔfo tuatewfo, Satan, ka kyerɛɛ wɔn no. Nea wɔyɛe no nti, wɔbɛhyɛɛ Satan tumi ase. Ade nyinaa so Tumfoɔ Nyankopɔn nkutoo ne obi a ɔfata sɛ odi nnipa so, nanso ɔnhyɛ nnipa sɛ wontie no. Mmom nea ɔpɛ ne sɛ, nnipa a wɔdɔ no befi wɔn pɛ mu atie no. (Deuteronomium 6:6; 30:16, 19) Awerɛhosɛm ne sɛ, wɔadaadaa nnipa dodow no ara ma wɔakodi nnipa baanu a wodi kan no asoɔden akyi.—Kenkan Adiyisɛm 12:9.\nHena na obeyi nnipa haw afi hɔ?\nSo Onyankopɔn bɛma Satan nniso bɔne no atena hɔ? Dabi! Nneɛma a Satan asɛe no nyinaa, Onyankopɔn nam Yesu so besiesie.—Kenkan 1 Yohane 3:8.\nOnyankopɔn bɛma Yesu tumi ma wasɛe Satan. (Romafo 16:20) Ɛno akyi no, Onyankopɔn bedi nnipa nyinaa so. Ɔbɛhwɛ ama adesamma anya asetena a anigye ne asomdwoe wom; ɛno ne asetena a anka ɔpɛ sɛ nnipa nya.—Kenkan Adiyisɛm 21:3-5.


ምሳሌ 30 NASV – Mmebusɛm 30 AKCB | Biblica\nምሳሌ 30 NASV – Mmebusɛm 30 AKCB\nAgur Nsɛm A Ɔkae\n1Yake babarima Agur nsɛm a ɔkae a ɛyɛ nkuranhyɛ:\nSaa ɔbarima yi ka kyerɛɛ Itiel ne Ukal se:\n2“Me na minnim hwee koraa wɔ nnipa mu,\nminni onipa ntease.\nna minni Ɔkronkronni no ho nimdeɛ nso.\n4Hena na waforo akɔ ɔsoro na wasian aba fam?\nHena na wabɔ mframa boa wɔ ne nsam?\nHena na ɔde nʼatade abɔ nsu boa?\nHena na ɔbɔɔ asase tamaa yi?\nNe din de dɛn, na ne babarima nso din de dɛn?\nSɛ wunim a ka kyerɛ me!\n5“Onyankopɔn asɛm biara yɛ nokware;\nɔyɛ nkatabo ma wɔn a woguan toa no.\n6Mfa biribi nka nʼasɛm ho,\nanyɛ saa a ɔbɛka wʼanim ama woayɛ ɔtorofo.\n7“Awurade, nneɛma abien na mehwehwɛ afi wo nkyɛn;\nmfa nkame me ansa na mawu:\n8ma me ne atoro ne nnaadaasɛm ntam nware koraa;\nmma mennyɛ ohiani anaa ɔdefo;\nnanso ma me me daa aduan nkutoo.\n9Anyɛ saa a, ebia minya me ho pii a ɛbɛma mapa wo\nna maka se, ‘Hena ne Awurade?’\nAnaa mɛyɛ ohiani na mabɔ korɔn,\nna ama magu me Nyankopɔn din ho fi.\n10“Nsɛe ɔsomfo din nkyerɛ ne wura;\nsɛ woyɛ saa a, ɔbɛdome wo na wubetua so ka.\n11“Nnipa bi dome wɔn agyanom,\nna wonhyira wɔn nanom nso;\n12Wɔn a wɔteɛ wɔ wɔn ankasa ani so\nnanso wɔnhohoroo wɔn ho fi no;\n13wɔn a wɔn ani tra ntɔn,\nna wobu animtiaa;\n14wɔn a wɔn se yɛ afoa\nna asekan hyehyɛ wɔn abogye mu\nwɔn na wɔbɛtɔre ahiafo ase afi asase so,\nna wɔayi ahiafo afi adesamma mu.\n15“Amemem wɔ mmabea baanu\na wɔteɛ mu se, ‘Fa ma! Fa ma!’\n“Nneɛma abiɛsa na ɛmmee da\nanan na ɛnka da se, ‘Eye!’\nasase a ɛyɛ wosee daa,\nne ogya a ɛnka da se, ‘Eye!’\n17“Ani a eyi agya ahi,\nna ebu ɛna animtiaa no,\nobon mu kwaakwaadabi betutu,\nna apete abedi.\n18“Nneɛma abiɛsa na ɛyɛ me nwonwa,\nanan na mente ase:\n19Ɔkwan a ɔkɔre nam so wɔ wim,\nsɛnea ɔwɔ nantew ɔbotan so,\nɔkwan a hyɛn nam so wɔ po tamaa so,\nne sɛnea ɔbarima dɔ ababaa.\n20“Ɔbea ɔwaresɛefo kwan ni:\nOdidi, ɔpepa nʼano\nna ɔka se, ‘Menyɛɛ mfomso biara.’\n21“Nneɛma abiɛsa na ɛma asase wosow,\nanan na asase ntumi nnyina ano:\n22akoa a wabɛyɛ ɔhene,\nɔkwasea a wadidi amee,\n23ɔbea a wɔmpɛ no na waware,\nafenaa a otu nʼawuraa tena nʼanan mu.\n24“Nneɛma nketenkete anan na ɛwɔ asase so,\nnanso wɔyɛ anyansafo ankasa:\n25Ntɛtea yɛ abɔde nketewa a wonni ahoɔden,\nnanso wɔboaboa wɔn aduan ano ahuhuru bere mu;\n26Nkukuban30.26 Nkukuban yɛ nnanko mu ahorow bi a, wɔtena akuwakuw wɔ mmepɔw mu. yɛ abɔde a wonni ahoɔden,\nnanso wɔyɛ wɔn afi wɔ abotan mu,\n27mmoadabi nni ɔhene,\nnanso wɔsa so akuwakuw, kɔ wɔn anim;\n28wotumi de nsa kyere ɔketew,\nnanso wohu no abirɛmpɔn ahemfi.\n29“Nneɛma abiɛsa na wɔwɔ abirɛmpɔnnantew,\nanan na wɔkeka wɔn ho te sɛ abirɛmpɔn:\n30gyata, mmoadoma hene a, biribiara mmɔ no hu;\n31akokɔnini a ɔretutu taataa,\nne ɔhene a nʼasraafo atwa no ho ahyia.\n32“Sɛ woayɛ ɔkwasea ama wo ho so,\nanaa woadwene bɔne a,\nma wʼani nwu na mua wʼano!\n33Sɛnea wɔka nufusu nu mu a srade fi mu ba,\nna wokyinkyim hwene a etu mogya no,\nsaa ara na abufuw de akasakasa ba.”\nAKCB : Mmebusɛm 30


JW Abrabɔ ne Asɛnka Adesua Nhyehyɛe February 29–March 6, 2016\nKENKAN WƆ Abbey Abui Acholi Afrikaans Albanian Alur Amharic Arabic Armenian Aukan Aymara Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Simalungun) Batak (Toba) Bengali Betsimisaraka (Southern) Bicol Bislama Boulou Brazilian Sign Language Bulgarian Bété Cakchiquel (Central) Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Edo Efik English Estonian Ewe Faroese Fijian Finnish Finnish Sign Language Fon Frafra French Ga Galician Garifuna Georgian German Greek Greenlandic Guarani Guerze Gujarati Gun Haitian Creole Hausa Hebrew Herero Hiligaynon Hindi Hiri Motu Hmong (White) Hungarian Iban Ibanag Icelandic Igbo Iloko Indonesian Isoko Italian Japanese Javanese Jula Kabiye Kachin Kannada Kazakh Kekchi Kikamba Kikaonde Kikongo Kikuyu Kiluba Kimbundu Kinyarwanda Kipende Kirghiz Kiribati Kirundi Kisi Kisonge Kongo Konkani (Roman) Korean Kpelle Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Laotian Latvian Lenje Lhukonzo Lingala Lithuanian Low German Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mbunda Mende Mixe Mixtec (Guerrero) Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Ngangela Nias Norwegian Nyungwe Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Persian Pidgin (Cameroon) Polish Polish Sign Language Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Romany (Macedonia) Cyrillic Romany (Southern Greece) Rotuman Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Seychelles Creole Shona Sidama Silozi Sinhala Slovak Slovenian Soli Solomon Islands Pidgin Spanish Sranantongo Sunda Swahili Swahili (Congo) Swati Swedish Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tshwa Tsonga Tswana Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uruund Uzbek Valencian Venda Vezo Vietnamese Wallisian Waray-Waray Wayuunaiki Welsh Wolaita Xhosa Yacouba Yoruba Zande Zapotec (Isthmus) Zapotec (Lachiguiri) Zulu\nDwom 86 ne Mpaebɔ\n“Ester Gyinaa Onyankopɔn Nkurɔfo Akyi”: (Simma 10)\n[Bɔ Ester nhoma no nnianim nsɛm video no.]\nEs 3:5-9—Haman bɔɔ pɔw sɛ ɔbɛsɛe Onyankopɔn nkurɔfo (ia 131 ¶18-19)\nEs 4:11–5:2—Ester gyidi nti, na onsuro owu mpo (ia 125 ¶2; 134 ¶24-26)\nEs 2:15—Dɛn na Ester yɛe de kyerɛe sɛ ɔbrɛ ne ho ase na otumi di ne ho so? (w06 3/1 9 ¶7)\nEs 3:2-4—Ɛbɛyɛ sɛ dɛn nti na Mordekai ammɔ ne mu ase amma Haman? (ia 131 ¶18)\nBible Akenkan: Es 1:1-15 (Simma 4 anaa nea ennu saa)\nNsrahwɛ a Edi Kan: (Simma 2 anaa nea ennu saa) Fa Tie Onyankopɔn nhomawa no ma. Yɛ sankɔhwɛ ho nhyehyɛe.\nSankɔhwɛ: (Simma 4 anaa nea ennu saa) Kyerɛ sɛnea wobɛsan akɔsra obi a ogyee Tie Onyankopɔn nhomawa no; munsusuw kratafa 2-3 ho. Fa asɛm bi gyaw no na da foforo moasusuw ho.\nBible Adesua: (Simma 6 anaa nea ennu saa) Da a edi kan no, womaa obi Tie Onyankopɔn nhomawa no bi. Afei kyerɛ sɛnea wode Tie Onyankopɔn na Tena Ase Daa nhomawa no kratafa 4-5 bɛyɛ Bible adesua. (km 7/12 2-3 ¶4)\nAsafo mu ahiade: (Simma 10)\nƆkwan Bɛn So na Asafo Nhyiam Ho Nhyehyɛe Foforo no ne Adesua Nhoma no Aboa Wo?: (Simma 5) Ɔkasa ne nkɔmmɔbɔ. Ma anuanom nkyerɛ sɛnea adesua a yɛyɛ no nnawɔtwe mfinimfini seesei no aboa wɔn. Hyɛ wɔn nyinaa nkuran ma wonsiesie wɔn ho yiye na wɔanya adesua no so mfaso.\nAsafo Bible Adesua: ia ti 10 ¶1-11, ne adaka “Bere Tenten Ahe na Osu Antɔ wɔ Elia Bere So?” (Simma 30)\nDwom 149 ne Mpaebɔ\nKristofo Abrabɔ ne Yɛn Asɛnka Nhyehyɛe, February 29–March 6, 2016


Galatifo 3 - Nkwa Asem (NA-TWI) | Biblica\nGalatifo 3 - Nkwa Asem (NA-TWI)\nMmara anaa gyidi\n1Mo Galatifo adwenemharefo! Hena na ɔdan mo adwene saa? Mo ara mo anim na wɔkyerɛkyerɛɛ bɔ a wɔbɔɔ Yesu asɛnnuam no kyerɛɛ mo. 2 Mummua me saa asɛm yi: Moyɛɛ nea Mmara no hwehwɛ sɛ monyɛ ansa na Onyankopɔn Honhom no reba mo so anaasɛ mutiee Asɛmpa no, gye dii ansa? 3 Saa na mo adwene mu yɛ hare? Mode Onyankopɔn Honhom fii ase; afei mopɛ sɛ mode mo ara mo tumi wie? 4 Mo suahu yi nyinaa ho amma mfaso biara? Minnye nni saa. 5 Esiane sɛ moyɛ nea Mmara no hwehwɛ sɛ monyɛ no nti na Onyankopɔn hwiee ne Honhom no guu mo so ma moyɛɛ anwonwade no anaasɛ mutiee Asɛmpa no na mugye dii no nti?\n6 Ɛte sɛ nea Kyerɛwsɛm no ka faa Abraham ho no pɛ se, “Ogyee Onyankopɔn dii na esiane ne gyidi nti, Onyankopɔn gyee no sɛ onipa trenee.” 7 Enti ɛsɛ sɛ mote ase sɛ, nnipa a wɔwɔ gyidi no na wɔyɛ Abraham asefo turodoo. 8 Kyerɛwsɛm no dii kan hui sɛ Onyankopɔn nam gyidi so bɛma Amanamanmufo adan aba ne nkyɛn. Eyi nti, Kyerɛwsɛm no dii kan kaa Asɛmpa no kyerɛɛ Abraham se, “Ɛnam wo so Onyankopɔn behyira nnipa a wɔwɔ asase so nyinaa.” 9 Abraham gye dii, na wohyiraa no, na wɔn a wogye di nyinaa nso, wɔahyira wɔn sɛnea wohyiraa no no.\n10 Wɔadome wɔn a wodi Mmara so no. Kyerɛwsɛm no ka se, “Obiara a onni nea wɔakyerɛw wɔ Mmara nhoma no mu no so no, Onyankopɔn nnome wɔ ne so!” 11 Afei, akyinnye biara nni ho sɛ Mmara rentumi nka obiara mmata Onyankopɔn ho; efisɛ, Kyerɛwsɛm no ka se, “Nea wɔnam gyidi so aka no abata Onyankopɔn ho no bɛtena ase.” 12 Nanso Mmara no nnyina gyidi so. Mmom Kyerɛwsɛm no ka se, “Onipa a ɔyɛ nea Mmara no hwehwɛ sɛ ɔnyɛ no, te hɔ ma Mmara no.”\n13 Nanso Kristo agye yɛn afi nnome a Mmara no de brɛɛ yɛn no mu, efisɛ, wayɛ nnome ama yɛn sɛnea Kyerɛwsɛm no ka se, “Obiara a wɔbɛsɛn no dua so no hyɛ Onyankopɔn nnome ase.” 14 Kristo gyee yɛn sɛnea ɛbɛyɛ a nhyira a wohyiraa Abraham no nam Kristo so bɛba Amanamanmufo so na yɛnam gyidi so anya bɔ a Honhom no ahyɛ yɛn no.\n15 Anuanom, mede yɛn asetena mu asɛm bi bɛyɛ nhwɛso: Sɛ nnipa baanu bi pene asɛm bi so na wɔyɛ ho apam a, obiara rentumi mmu apam no so na wɔrentumi mfa biribi nka ho.\n16 Onyankopɔn hyɛɛ Abraham ne n’aseni bɔ. Kyerɛwsɛm no nka se, “Wo ne w’asefo” a ɛkyerɛ nnipa bebree. Ɛka se, “Wo ne w’aseni” a ɛkyerɛ sɛ onipa baako a ɔno ne Kristo no. 17 Mekyerɛ sɛ: Onyankopɔn yɛɛ apam na ɔhyɛɛ bɔ sɛ obedi so. Mmara a wɔhyɛɛ no mfirihyia ahanan ne aduasa ni no rentumi ngu apam no na ɛrentumi ntwa bɔ a Onyankopɔn hyɛe no nso mu. 18 Na sɛ nea Onyankopɔn de ma no gyina Mmara so a, ɛnne na emfi ne bɔhyɛ no bio. Na esiane sɛ Onyankopɔn ahyɛ ho bɔ no nti na ɔde maa Abraham no.\n19 Ɛnne na Mmara no botae ne dɛn? Wɔde kaa ho sɛnea ɛbɛda bɔne adi na ɛbɛtena hɔ kosi sɛ Abraham aseni a ne nti wɔhyɛɛ saa bɔ no bɛba. 20 Abɔfo na wɔnam onipa so de Mmara no ma. Nanso sɛ onipa baako na ɔwɔ hɔ de a, nea odi ntam no ho nhia. Saa onipa baako no ne Onyankopɔn.\nMmara no botae\n21 Eyi kyerɛ sɛ Mmara no tia Onyankopɔn bɔhyɛ no anaa? Dabida! Sɛ mmara bi wɔ hɔ a etumi ma nnipa nkwa a, ɛnne na onipa nam mmara so betumi aka ne ho abata Onyankopɔn. 22 Nanso Kyerɛwsɛm no aka se, wiase nyinaa hyɛ bɔne tumi ase sɛnea ɛbɛyɛ a akyɛde a wɔnam Yesu Kristo so hyɛɛ ho bɔ no, wɔde bɛma wɔn a wogye di no.\n23 Ansa na gyidi no reba no, Mmara no too yɛn mpokyerɛ kosi sɛ wɔbɛda gyidi no adi.\n24 Enti Mmara no na na ɛhyɛ yɛn so kosii sɛ Kristo bae sɛnea ɛbɛyɛ a wɔnam gyidi so bɛka yɛn abata Onyankopɔn ho. 25 Afei a bere adu sɛ yegye Kristo di no, Mmara nni yɛn so tumi bio.\n26 Ɛnam gyidi so nti na mo nyinaa yɛ Onyankopɔn mma a mo ne Kristo Yesu aka abom no. 27 Wɔbɔɔ mo asu hyɛɛ Kristo mu nti moafa Kristo mu nnepa no ato mo ho so. 28 Enti nsonoe nna Yudafo ne Amanamanmufo, ne nkoa ne wɔn a wɔde wɔn ho, ne mmarima ne mmea ntam. Mo nyinaa mo ne Kristo ayɛ baako. 29 Sɛ moyɛ Kristo de a, na moyɛ Abraham asefo na mo nsa bɛka bɔ a Onyankopɔn ahyɛ mo no.\nNA-TWI : Galatifo 3


Забур 70 CARS - Nnwom 70 ASCB\nDawid adesrɛ dwom.\n1Ao Onyankopɔn, yɛ ntɛm gye me nkwa;\nAo Awurade bra ntɛm bɛboa me.\n2Ma wɔn a wɔhwehwɛ me kra no\nanim ngu ase na wɔnyɛ basaa;\nma wɔn a wɔhwehwɛ me sɛeɛ no nyinaa\n3Ma wɔn a wɔka, “Ɔtwea! Ɔtwea!” kyerɛ me no\nnsane wɔn akyi ɛsiane wɔn aniwuo enti.\n4Nanso ma wɔn a wɔhwehwɛ wo nyinaa\nnsɛpɛ wɔn ho na wɔn ani nnye wɔ wo mu;\nma wɔn a wɔdɔ wo nkwagyeɛ no nka da biara sɛ,\n“Onyankopɔn yɛ kɛseɛ!”\n5Meyɛ ohiani a menni ɔboafoɔ;\nAo Onyankopɔn, bra me nkyɛn ntɛm.\nWo ne me ɔboafoɔ ne me gyefoɔ;\nAo Awurade, ntwentwɛn wo nan ase.\nASCB : Nnwom 70


Yesu Anwonwade a Ɛdi Kan | Yesu Asetena\nKANA AYEFOROHYIA NO\nYESU MAA NSUO DANEE NSA\nBere a Natanael bɛyɛɛ Yesu suani no, ne nnansa so na Yesu ne n’asuafo a wanya wɔn foforo no de wɔn ani kyerɛɛ Galilea mantam mu. Saa mantam no mu na na asuafo no fi. Ná wɔato nsa afrɛ wɔn sɛ wɔmmra ayeforo bi wɔ Kana a ɛda bepɔ so; ɛhɔ na na Natanael fi. Kuro no wɔ Nasaret atifi fam; Nasaret nso na Yesu nyinii.\nYesu maame Maria nso kɔɔ ayeforo no bi. Ɛbɛyɛ sɛ na ɔbɛn abusua no paa, enti na ɔdi ayeforo no mu akoten. Ayeforo no rekɔ so no, wɔn nsa sae, na Maria huu no ntɛm kaa ho asɛm kyerɛɛ Yesu sɛ: “Wɔnni nsã.”—Yohane 2:3.\nNá Maria pɛ sɛ ɔkyerɛ sɛ nsa no asa, enti Yesu nyɛ ho biribi. Yesu kaa asɛm bi de kyerɛɛ sɛ ɔmpɛ sɛ ne maame kyerɛ no nea ɔnyɛ. Yesu kaa sɛ: “Ɛdeɛn na me ne wo wɔ yɛ?” ( Yohane 2:4) Yesu yɛ Ɔhene a Onyankopɔn na apaw no, enti ne soro Agya no na ɛsɛ sɛ ɔkyerɛ no nea ɔnyɛ, na ɛnyɛ n’abusuafo anaa ne nnamfo. Maria tiee ne ba no gyaee ɛho asɛm maa no, na ɔka kyerɛɛ asomfo no sɛ: “Deɛ ɔbɛka akyerɛ mo biara, monyɛ.”—Yohane 2:5.\nNá nhina nsia a wɔde abo ayɛ sisi hɔ, na ebiara tumi fa nsuo lita 40 anaa galon 10. Yesu ka kyerɛɛ asomfo no sɛ: “Momfa nsuo nhyɛ nhina no mama.” Afei Yesu ka kyerɛɛ wɔn sɛ: “Monsa bi nkɔma adidiiɛhwɛfoɔ no.”—Yohane 2:7, 8.\nBere a adidiihwɛfo no kaa nsa no hwɛe no, ɔhuu sɛ ɛyɛ nsa papa paa, nanso na ɔnnim sɛ wɔnam anwonwakwan so na ɛyɛe. Enti ɔfrɛɛ ayeforokunu no ka kyerɛɛ no sɛ: “Obiara de nsã pa na ɛbɛsisi hɔ kane, na sɛ nkurɔfoɔ bobo a, afei ɔde deɛ ɛnyɛ no aba. Wo deɛ, wode nsã pa no asie abɛsi sɛsɛɛ.”—Yohane 2:10.\nTWei ne anwonwade a ɛdi kan a Yesu yɛe. Bere a n’asuafo foforo no huu saa anwonwade no, ɛmaa gyidie a wɔwɔ wɔ ne mu no yɛɛ kɛse. Ɛno akyi no, Yesu ne ne nuanom ne wɔn maame kɔɔ Kapernaum. Ná Kapernaum kuro no da Galilea Po no atifi fam.\nYesu hyɛɛ ne som adwuma ase no, ɛdii nna sɛn ansa na ɔrekɔ Kana ayeforo no?\nBere a Yesu maame kaa sɛ nsa asa no, dɛn na Yesu ka kyerɛɛ no?\nAnwonwade bɛn na Yesu yɛe? Sɛn na ɛkaa nkurɔfo?


Afei a ɛnam gyidie so ama Onyankopɔn abu yɛn bem no, yɛnam Awurade Yesu Kristo so anya Onyankopɔn asomdwoeɛ. Ɔnam gyidie so de yɛn aba Onyankopɔn adom a yɛte mu seesei no mu. Yɛn ani gye wɔ anidasoɔ mu sɛ yɛbɛnya Onyankopɔn anim animuonyam. Afei, yɛn haw mu nso, yɛn ani gye, ɛfiri sɛ, yɛnim sɛ ɔhaw de boasetɔ ba, na boasetɔ de osuahunu ba, ɛnna osuahunu de anidasoɔ ba. Saa anidasoɔ yi renni yɛn hwammɔ, ɛfiri sɛ, Onyankopɔn nam Honhom Kronkron a ɛyɛ nʼakyɛdeɛ a ɔde ama yɛn no so ahwie ne dɔ agu yɛn akoma mu.